Jom Kenali Sejarah Dan Perihal Zodiak Dalam Kalendar Cina

Tamadun China merupakan antara satu tamadun yang gah di dunia. Dan atas pengaruh itulah juga mereka mempunyai cara tersendiri di dalam mengekspresi dunia astrologi. Salah satunya yang berhubungkait dengan dunia astrologi China adalah Zodiak Cina iaitu sesuatu yang dikatakan berhubungkait dengan karektor setiap individu.

Malah pengaruh zodiak ini menurut kepercayaan masyarakat Cina di seluruh dunia akan menentukan penghidupan mereka kelak. Jadi apabila adanya tradisi perkahwinan dan sebagainya kebiasaannya hanya mereka yang pakar boleh menginteprasi maksud zodiak ini.

Dan permulaan kepada zodiak cina ini juga yang menandakan permulaan tahun baru Kalendar Qamari Cina bagi masyarakat Cina di seluruh dunia sejak dahulu lagi. Zodiak Cina ini diungguli dengan 12 karektor haiwan sebagai lambangnya. Ianya adalah:

1. Tikus (Rat)
2. Lembu (Ox)
3. Harimau (Tiger)
4. Arnab (Rabbit)
5. Naga (Dragon)
6. Ular (Snake)
7. Kuda (Horse)
8. Kambing (Goat)
9. Monyet (Monkey)
10. Ayam (Rooster)
11. Anjing (Dog)
12. Khinzir (Pig)

Sejarah Asal Usul

Menyelusuri sejarah asal usul bermulanya zodiak Cina ini dikatakan ianya sudahpun wujud sejak adanya penghidupan manusia di dunia menurut legendanya. Namun begitu jika diperhalusi dari satu permulaan tahun baru Cina pula yang sistematik dimulai ketika pemerintahan maharaja China yang pertama iaitu Maharaja Qin Shi Huang.

Pemerintahannya bermula pada tahun 221M sehingga 206M dan merupakan dinasti pertama yang berjaya menyatukan keseluruhan China pada masa itu sebagai satu sistem pemerintahan berpusat. Ianya juga dikenali dengan pemerintahan China dibawah Dinasti Qin.

Hanya di ketika Dinasti Qin ini dikatakan tarikh perayaan dan bermulanya tahun baru Cina mengikut kalendar agak jelas dengan menjadikan bulan 1 sebagai permulaannya. Kerana jauh sebelum itu ianya dikatakan mempunyai kecelaruan iaitu tiada yang sistematik mengikut kesesuaian pemerintahan dinasti-dinasti yang berkuasa.

Mitos Dan Legenda

Sudah tentu, penceritaan mengenai zodiak cina tidak akan menarik tanpa menyelitkan mitos dan legenda mengenai kewujudannya di dalam masyarakat Cina di seluruh dunia. Dan di dalam legenda ini akan terjawab kenapa dan mengapa banyak haiwan tiada di dalam senarai.

Al-sahibul hikayat, dikatakan pada suatu hari telah dijemput kesemua haiwan di alam maya untuk beradu di dalam satu pertandingan. Peraduan tersebut adalah siapa yang paling pantas menyeberangi sebuah sungai. 12 yang paling pantas akan diungguli namanya di dalam satu kalendar tahunan yang akan menjadi rujukan segenap manusia.

Maka ianya didengar oleh sang Kucing dan Tikus, suatu masa dahulu mereka ini dikatakan adalah “sahabat baik” dan berjanji untuk bersama-sama beradu tenaga di dalam pertandingan tersebut. Namun tiba harinya, si tikus pula telah membuat onar dengan tidak membangunkan si kucing.

Cerita si Tikus pula sewaktu pertandingan adalah sang haiwan yang bijak serta opportunis. Tikus mengetahui bahawa jika melihat kepada saiznya yang kecil sudah tentu dia kalah dengan haiwan-haiwan yang lain. Maka sewaktu pertandingan bermula, si tikus terlebih dahulu melompat di atas badan si lembu yang besar.

Menurut legenda dikatakan si Lembu yang sepatutnya menang tetapi si Tikus yang menungganginya dahulu yang berjaya melompat ke tepian sungai yang menjadikan ianya adalah haiwan yang pertama menyeberangi sungai tersebut. Maka jatuhlah si Lembu di tempat kedua dan disusuli haiwan-haiwan yang lain. Yang terakhir sekali adalah si sang khinzir yang dikatakan agak lambat pergerakannya.

Dan menurut legenda inilah mengapa dan kenapa zodiak cina dimulai dengan si tikus (rat) dan diakhiri dengan si khinzir (pig). Dan kesudahannya si kucing tiada di dalam senarai kerana si kucing tidur sepanjang hari tanpa menyertai pertandingan tersebut.

Di samping itu, disinilah bermulanya “perkelahian” antara si kucing dan si tikus yang dikatakan pada awalnya bersahabat baik akhirnya menjadi musuh ketat sehingga sekarang.

Serupa Tetapi Tidak Sama

Tamadun China itu cukup luas dan kerana itulah pengaruh budayanya juga menebar di kebanyakan Negara di Asia seperti Vietnam, Jepun, Thai serta banyak lagi.

Dari sini kita juga akan melihat bagaimana Zodiak Vietnam juga mempunyai 12 karektor haiwan dan urutan haiwannya hampir sama Cuma berbeza “lembu” (zodiak Cina) digantikan dengan “kerbau”(zodiak Vietnam). Perbezaan juga dapat dilihat pada urutan “arnab”(zodiak cina) digantikan dengan “kucing”.

Selain itu Jepun juga mengaplikasi zodiak yang sama tetapi berbeza di urutan yang terakhir dengan menggantikan khinzir (zodiak cina) kepada babi hutan atau wild boar (zodiak Jepun). Manakala untuk zodiak dari Negara Thailand pula menukar rupa bentuk naga kepada sejenis ular besar.

Dan di benua Eropah juga mempunyai zodiak yang seakan-akan sama dengan zodiak cina dan ianya diungguli oleh Orang Bulgar yang menggunakan bahasa Slavia dan beragama Kristian Ortodoks di Negara Balkan. Zodiak yang mempunyai karektor yang sama ini dikenali dengan nama Zodiak Pagan Bulgaria.

Inilah sekelumit wacana ilmu untuk kita cuba mengenali Zodiak Cina yang sesungguhnya mempunyai keistimewaannya tersendiri di dalam kepercayaan masyarakat Cina di seluruh dunia.


Baitul Hikmah: Institusi Ilmu Agung Umat Islam Dalam Kenangan

Baitul Hikmah ialah sebuah legasi agung peninggalan tamadun Islam yang pernah suatu masa dahulu, mencapai zaman keagungannya dalam bidang ilmu. Sebaik sahaja Abbasiyah mengambil kekhalifahan dari Bani Umaiyah dan melaksanakan dasar perluasan kuasanya, mereka mula mencapai zaman dan fasa baru dalam sejarah ketamadunan Islam. Keluasan empayar Abbasiyah memaksa khalifah Al-Mansur ketika itu memindahkan pentadbirannya ke wilayah Iraq.

Kebergantungan Abbasiyah pada pegawai-pegawai kerajaan Parsi serta kebanjiran bangsa yang bukan Arab beragama Islam (mawalli) membuatkan Khalifah Abu Jaafar Al-Mansur (714 -775 AD) menubuhkan sebuah bandaraya baru yang terletak di Iraq hari ini, sebagai pusat pemerintahan empayar baru umat Islam itu. Dan bandaraya inilah yang menjadi permulaan dan saksi kepada berdirinya sebuah perpustakaan yang cukup dikagumi oleh umat Islam dan dunia sehingga hari ini. Mari bersama saya, kita mengembara menyelami keindahan sebuah perpustakaan yang diberikan nama Baitul Hikmah. Bayt bermaksud sebuah banggunan atau rumah, manakala Hikmah pula bermaksud kebijaksanaan. Dalam makalah-makalah dalam bahasa Inggeris, sejarawan dan orientalis Barat memanggil perpustakaan ini sebagai House Of Wisdom. Tetapi dalam artikel ini, saya akan memanggilnya sebagai Baitul Hikmah sahaja.

Baik… kita semua tahu bahawa rumah kepada perpustakaan agung yang pernah berdiri dalam sejarah perkembangan tamadun umat Islam ini terletak di Baghdad. Tetapi siapakah yang bertanggungjawab membinanya? Baik… sejarah pun bercerita kepada kita bahawa insan yang membina perpustakaan ini bernama Khalifah Harun Ar-Rashid yang memerintah kerajaan Abbasiyah pada tahun 786 sehingga 809 Masihi. Ini tidak dihairankan lagi kerana baginda memang terkenal sebagai seorang khalifah yang begitu cintakan ilmu. Kemudian, pewaris kepada takhta Abbasiyah selepas Khalifah Harun Ar-Rasyid iaitu Khalifah Al-Ma’mun yang memerintah pada tahun 813-833 Masihi memakmurkan dan mengembangkan lagi perpustakaan yang diasaskan oleh ayahandanya sebelum itu.

Dikatakan di bawah pemerintahan baginda, ketika itulah Bagdhad seolah-olah menjadi seperti jelmaan Iskandariah (Alexandria) dan Athens yang suatu ketika dahulu, pernah mengaum dalam pentas sejarah sebagai pusat peradaban ilmu yang hebat dan agung. Jadi.. apa yang dilakukan oleh Al-Ma’mun dalam mengembangkan lagi Baitul Hikmah ini? Senang sahaja. Ianya sama seperti apa yang selalu dilaungkan oleh saya sebelum-sebelum ini. Pembejalaran Matematik dan Sains dalam bahasa Inggeris tidak semestinya akan menjadikan bangsa kita sebagai bangsa yang hebat dalam peradaban dunia. Hakikatnya, mempelajari sebuah subjek sesukar matematik dan juga sains dalam bahasa ibunda (baca : Bahasa Melayu) lebih mudah daripada bahasa asing kerana bahasa ibunda lebih dekat dengan jiwa kita. Lagipun puncak intelektual tamadun Melayu sejak zaman berzaman lagi dalam sejarah adalah didasari oleh perkembangan bahasa Melayu, sehingga terhasilnya puluhan ribu manuskrip ilmu dan ketika itu di Asia tenggara, bahasa Melayu menjadi Lingua Franca kerana dua faktor, perkembangan ekonomi dan juga ilmu. Rasanya, itu jugalah yang difikirkan oleh Al-Ma’mun. Al-Ma’’mun yang telah menaja proses terjemahan karya-karya ilmu dari pelbagai tamadun di dunia seperti Yunani, Rom, Syriac, Aramiac, Parsi dan India ke dalam bahasa Arab.

Segala cendekiawan dari seluruh dunia dikumpulkan di dalam Baitul Hikmah, lalu mereka melakukan proses menterjemahkan karya-karya ilmu ini. Bahkan dimaklumkan bahawa demi mengikuti perkembangan projek agungnya itu, setiap hari Al-Ma’mun akan berangkat melawat Baitul Hikmah lalu berdebat dengan segala cendekiawan di situ yang di mana dari proses terjemahan itu, terus berkembang kepada pelbagai sektor ilmu di dalamnya. Setiap cendekiawan ditanggung kos sara kehidupannya oleh Al-Ma’mun. Bahkan Al-Ma’mun mengupah para ilmuwan untuk mengembara ke seluruh dunia dan segala tamadun yang diketahui pada waktu itu, dan mengutip khazanah ilmu di sana lalu dibawa pulang ke Baitul Hikmah untuk diterjemahkan ke dalam bahasa Arab.

Dilaporkan bahawa dalam Baitul Hikmah, terdapat beberapa buah jabatan seperti jabatan terjemahan, jabatan saintis, jabatan penulisan, jabatan penyalinan, jabatan yang fungsinya menjilid dan mengumpulkan buku-buku yang ada. Ketika zaman kegemilangannya, dikatakan lebih daripada 8 buah bahasa yang diucapkan, ditulis, dan dibaca di Baitul Hikmah saban hari dan antaranya ialah Bahasa Arab, Parsi, Hebrew, Aramaic, Yunani, Latin dan Sanskrit.

Kemuncak dari program translasi oleh Al-Ma’mun ini, kita dapat menyaksikan bagaimana minat kepada sains dan teknologi mula bercambah di kalangan umat Islam ketika itu. Baitul Hikmah pada zaman keemasannya dikatakan mengandungi pelbagai jenis naskah ilmu dalam pelbagai bidang seperti Sains, Matematik, Alkimia, zoologi, geografi dan juga kartografi. Pada pertengahan abad ke-9 Masihi, tiada perpustakaan yang lebih besar daripada Baitul Hikmah di dunia dan pada masa itu, tamadun Islam terus unggul dalam peradaban berasaskan ilmu dengan pusat perkembangan ilmu terus berkembang maju di Baghdad, Cordoba dan Bukhara.

Antara tokoh hebat yang diperkatakan lahir dari projek ini ialah Youhanna bin Al-Batriq Al-Turjuman (seorang Assyria) yang telah menterjemahkan Books Of Animals, sebuah karya falsafah hebat yang ditulis oleh Aristotle dahulu. Tidak lupa juga kepada Hunaiyn Bin Ishaq (Isaac) Al ‘Ibadi yang merupakan ketua jabatan penterjemahan di Baitul Hikmah ketika itu. Sepanjang hidup beliau, beliau telah menterjemahkan lebih daripada 115 buah karya agung dari seluruh peradaban.

Namun, Baitul Hikmah mengalami zaman kejatuhannya pada era pemerintahan Khalifah Al-Mutawakil (847-861 Masihi) yang menganggap bahawa tempat Baitul Hikmah ini ialah tempat percambahan untuk ideologi Mutazilah di mana fahaman ini lebih mengangkat akal logik menandingi wahyu. Fahaman ini juga lahir akibat dari pembelajaran falsafah-falsafah Yunani tanpa tapisan yang menjadi karya utama penterjemahan ketika zaman khalifah sebelum beliau seperti Al-Ma’mun, Al-Mu’tasim dan juga Wathiq. Khalifah-khalifah sebelum beliau juga dikatakan merupakan penganut fahaman muktazilah ini, sejenis fahaman yang mengangkat ketinggian akal menandingi ketinggian wahyu dan menganggap bahawa Al Quran ialah makhluk (nauzubillahi minzalik). Untuk pengetahuan semua. Khalifah Al-Mutawakil ialah khalifah yang menganut mazhab Alhlul Sunnah Wal Jamaah, berbeza dengan khalifah yang sebelum beliau.

Namun kejatuhan keseluruhannya berlaku dalam tika serangan Monggol (yang pernah saya ulas dalam artikel sebelum ini) sehingga dikatakan bahawa beribu-ribu manuskrip ilmu dalam Baitul Hikmah ini dilontarkan ke dalam Sungai Tigris sehinggakan dikatakan bahawa air sungai tersebut menjadi hitam legam selama enam bulan kerana dakwat cair yang luntur dari manuskrip-manuskrip tersebut.


Kenapa Sultan Muhammad Al-Fateh Ialah Sultan Terbaik Uthmaniyyah?

Sultan Muhammad atau juga dikenali sebagai Mehmed II al-Fatih bukan sekadar seorang penakluk yang agung, baginda juga adalah pentadbir yang baik dan ahli dalam pelbagai jenis bidang yang tak ramai orang ketahui.

Sultan Mehmed II diberi gelaran Abu al-Fatih (Bapa Penaklukan) di atas kejayaan penaklukannya ke atas kota Konstantinopel yang merupakan ibu kota Empayar Rom Timur dan salah satu daripada kota yang menjadi pusat kebudayaan, ekonomi, politik dan agama di dunia.

Penaklukannya ke atas Konstantinopel pada 29 Mei 1453, adalah satu peristiwa penting dalam sejarah Empayar Uthmaniyah dan dunia, ia berterusan menjadikan nama baginda kekal diingati selama ratusan tahun.

Walau bagaimanapun, pencapaian baginda dalam bidang-bidang seperti seni bina, pentadbiran, perdagangan, kesusasteraan, dasar-dasar kerajaan, sains, linguistik, dan penaung seni kebudayaan telah dibayangi oleh kecemerlangan kempen ketenteraannya yang meluaskan empayar sehingga ke selatan Itali di barat, semenanjung Crimea di utara dan tengah dataran Anatolia di timur.

Konstantinopel sudah lama mengalami kemerosotan semenjak kota itu diserang dan dijarah oleh Tentera Salib Latin semasa Perang Salib Ke-4 pada tahun 1204, ia bukan lagi sebuah ibu kota empayar Rom Timur yang makmur dan berpopulasi tinggi seperti sebelum Perang Salib ke-4 semasa ia ditakluki Uthmaniyah pada tahun 1453.

Kemerosotan ibu kota Rom Timur ini bertambah kritikal apabila penularan wabak penyakit berlaku hingga menurunkan populasi penduduk secara drastik. Ia dipercayai berpunca dari pengepungan kota Caffa oleh tentera Mongol Ulus Jochi (Golden Horde) semasa berseteru dengan Genoa.

Wabak mungkin tiba ke Konstantinopel melalui penyakit yang dibawa para pelarian dari Caffa ke sana. Warga Caffa dijangkiti penyakit apabila mayat tentera yang terkorban dan mereput telah digunakan sebagai senjata biologi oleh tentera Mongol pada tahun 1346.

Untuk menghidupkan kembali kota itu, Sultan Mehmed II memindahkan suku-suku Turkmen dari pusat Anatolia dan menggalakkan orang-orang Yunani dari Foca, Argos, Thasos, Trabzon, Samothrace, Lemnos, dan Mytilene, serta orang-orang Yahudi dari Caffa dan Crimea untuk menetap di Konstantinopel dengan memberi mereka layanan yang baik dalam hal ehwal pentadbiran, tanah dan ekonomi.

Tambahan pula, projek-projek pembinaan semula yang amat diperlukan telah dilaksanakan serta-merta selepas penaklukan demi mengembalikan semula kota yang serba kekurangan itu ke zaman gemilangnya.

Tembok kota telah diperbaiki, di Yedikule, sebuah kubu kota atau citadel telah dibina, dan pembinaan Istana Topkapi telah dimulakan. Kemudian, pada tahun 1459, baginda memperkenalkan set langkah-langkah baharu untuk merangsang populasi dan kemakmuran Konstantinopel.

Sultan Mehmed II menitahkan para pembesar baginda untuk menubuhkan kompleks bangunan yang berkonsepkan wakaf kebajikan di kawasan-kawasan yang berbeza di dalam kota itu.

Biasanya kompleks wakaf ini akan dibangunkan dapur-dapur awam yang menyediakan makanan percuma untuk golongan fakir miskin, masjid, dan pelbagai kemudahan komersial seperti rumah penginapan dan bazaar.
Konstantinopel pernah menjadi kota terbesar di dunia pada abad ke-7 Masehi, namun merosot selepas diserang Tentera Salib.

Selepas ia jatuh ke tangan Sultan Mehmed II, reputasinya mula pulih sedikit demi sedikit.
Menjelang awal abad ke-16, Konstantinopel termasuk sebagai salah satu kota terbesar di dunia (kota terbesar di dunia pada abad ke-16 ialah Beijing) dengan populasi sekitar 400,000, ia turut termasuk sejumlah besar populasi orang Yunani, Armenia dan Yahudi.

Perspektif pemerintahan Sultan Mehmed II merangkumi setiap badan-badan etnik dan keagamaan, jentera-jentera pentadbiran, dan keberadaan bersama secara aman.

Baginda mengasaskan sistem Millet, di mana pelbagai masyarakat, aliran pemikiran, etnik, budaya dan agama di dalam Empayar Uthmaniyah dibenarkan mentadbir sendiri mengikut undang-undang yang dikehendaki mereka sendiri namun setiap urusan-urusan penting haruslah mendapat perkenan dari Sultan, contohnya jika millet Yunani Ortodoks mahu melantik patriark gereja yang baharu, patriark yang dipilih itu haruslah diperkenankan oleh Sultan.

Sultan turut melantik ramai anggota kerabat diraja bekas Empayar Byzantine yang terkenal menjadi pegawa kerajaan, ini termasuk Mesih Pasha dan Has Murad Pasha, anak saudara Maharaja Constantine XI Palaiologos, dan Mahmud Pasha daripada kerabat Angelos Byzantine.

Kebanyakannya diberi jawatan dalam sistem birokratik sebagai penjawat awam dan tentera Uthmaniyah. Manakala, para ulama Islam terkemuka pada masa itu, seperti Akshamsaddin dan Mullah Gurani, adalah antara tutor dan penasihat Sultan yang berpengaruh.

Bagi mengelakkan Empayar Uthmaniyah sekali lagi jatuh ke dalam dunia anarki seperti yang pernah terjadi selepas mengalami kekalahan dalam Perang Ankara menentang Empayar Timuriyah hingga menyebabkan Uthmaniyah tiada pemimpin yang sah kerana perang saudara selama 11 tahun, Sultan Mehmed II menggubal satu undang-undang khusus yang membenarkan para calon pewaris takhta atau dari kalangan putera-putera Uthmaniyah untuk berbunuhan sesama sendiri.

Dasar baharu ini dibenarkan dengan syarat, pihak terlibat tidak boleh menggunakan harta kerajaan, tidak mengheret rakyat dan tidak menyebabkan empayar kehilangan wilayah ke tangan musuh yang lain. Dasar ini dikenali sebagai ‘fratricide’ menurut istilah moden.

Sultan meluluskan dasar ini setelah baginda merujuk pandangan para ulama ketika itu, di mana ia dianggap sesuai dengan keperluan semasa kerana perebutan takhta dinasti pasti akan berlaku walau di mana jua sekali pun. Hanya Empayar Uthmaniyah yang pernah menjadikan ia ‘dihalalkan’ mengikut undang-undang dengan syarat khusus.

Selain itu, Sultan Mehmed juga meminati sains, sejarah, serta kesusasteraan klasik dan kontemporari. Minat baginda ini telah dizahirkan dalam bentuk ilmu, di mana baginda membina perpustakaan berbilang bahasa yang luas yang mengandungi lebih dari 8000 karya dan manuskrip dalam bahasa Parsi, Turki Uthmaniyah, Arab, Latin dan Yunani, serta beberapa bahasa lain.

Sultan Mehmed II pernah menjemput beberapa seniman Renaissance terkemuka dari Eropah untuk memberi khidmat berdasarkan bakat masing-masing, seperti Constanzo da Ferrara dan Gentile Bellini yang melukiskan potret baginda yang terkenal itu.

Sebagai seorang penyair, Sultan Mehmed II juga menulis rangkap syair dengan nama pena Avni dan menghasilkan karya divan, sebuah himpunan syair-syair yang ditulis dalam gaya tradisional kesusasteraan Uthmaniyah klasik.

Apabila Sultan Mehmed II mangkat pada 3 Mei 1481, baginda meninggalkan pengaruh dan kedudukan yang cukup gemilang dalam dunia Islam dan bukan Islam, serta sebuah empayar yang menguasai bahagian Mediterranean Timur yang luas dan membentuk abadnya yang tersendiri di Timur Dekat, Balkan, dan Afrika Utara.

Segala pencapaian baginda ini secara tidak langsung telah menjadikan dirinya sebagai pemimpin Islam yang bertanggungjawab dalam membuka pintu dunia untuk memasuki sebuah era baharu — era moden.


Ratu Seondok: Ratu Agung Tamadun Purba Korea

Ratu Seondeok (Sondok) memerintah Kerajaan Silla dari tahun 632 hingga 647M dan merupakan pemerintah wanita pertama di zaman Korea purba. Silla pada waktu itu sedang dalam rangka mendominasi seluruh Semenanjung Korea dan Ratu Seondeok membantu membawa kerajaannya mencapai matlamat tersebut.

Pemerintahannya dijuga meraih kemasyhuran tersendiri menerusi peningkatan kadar kemasukan ajaran Buddhisme, yang sudah pun diangkat sebagai agama rasmi kerajan tersebut, di samping pembinaan Cheomseongdae, balai pencerap tertua di Asia Timur.

SEONDEOK MENAIKI TAKHTA

Seondeok berpeluang menaiki takhta kerana ayahandanya, Raja Jinpyeong (Chinpyong, 579-632M) yang memerintah selama 53 tahun tidak memiliki pewaris lelaki. Melihat kenyataan bahawa seorang ratu boleh memerintah secara sendiri dan bebas merupakan bukti kepada ketinggian status yang disandang oleh kaum wanita berdarah kerabat.

Turut dapat dilihat betapa ketatnya sistem kelas sosial di zaman Kerajaan Silla. Sistem kelas sosial tersebut bersandarkan pada sebuah sistem yang dikenali sebagai bone rank system – satu sistem yang menentukan setiap inci keistimewaaan dan tanggungjawab yang dipikul atau dimiliki oleh seseorang berdasarkan jalur keturunannya.

Tingkat sosial yang tertinggi dipanggil sebagai sacred bone. Tingkat ini hanya disandang oleh kaum kerabat diraja Kim. Semasa Raja Jinpyeong mangkat, tidak ada seorang pun lelaki berkelas sacred bone di istana, sekaligus memungkinkan salah satu daripada dua perkara ini terjadi: sama ada seluruh sistem kelas sosial ini perlu dirombak ataupun seorang ratu diizinkan untuk memerintah. Kemungkinan kedua itu yang diambil sebagai pilihan – dan ternyata begitu jugalah situasi yang berlaku pada pewaris Ratu Seondeok.

Seondeok merupakan puteri sulung Raja Jinpeyong. Kenaikan takhtanya diperakui oleh Dinasti Tang pada tahun 635M. Dalam catatan-catatan sejarah seperti Samguk sagi yang ditulis pada abad ke-12M (Sejarah Tiga Kerajaan), beliau dipanggil sebagai wang (raja) sama seperti raja-raja pendahulunya dari kaum lelaki.

Seondeok merupakan pemerintah Kerajaan Silla yang ke-27 dan mewarisi takhta semasa kerajaan yang terletak di tenggara Semenanjung Korea itu sedang dalam rangka menundukkan seteru-seteru sejatinya di Zaman Tiga Kerajaan – Baekje (Paekche) di barat dan Goguryeo (Koguryo) di utara. Menurut Samguk sagi, salah satu tindakan pertama yang dilakukan oleh Seondeok sebagai seorang ratu adalah menubuhkan dana bantuan untuk dihulurkan kepada rakyatnya yang miskin yang hidup di kawasan pinggir bandar.

DUA ORANG KIM

Seondeok beruntung kerana meraih khidmat bakat-bakat seperti panglima masyhur Kim Yushin (595-673M) dan anak saudaranya, pakar diplomasi yang bernama Kim Chunchu (meninggal dunia 661M).

Chunchu pernah dihantar ke Goguryeo bagi menghadap Raja Pojang dalam sebuah misi memohon bantuan daripada kerajaan tersebut dalam rangka memerangi Baekje pada tahun 641M. Namun, Raja Goguryeo meletakkan syarat bahawa mereka hanya akan membantu Silla seandainya Seondeok menyerahkan wilayah-wilayah yang diambil daripada Goguryeo.

Syarat ini ditolak oleh Seondeok dan makanya Chunchu pun dipenjarakan. Ratu Seondeok kemudiannya menghimpunkan 10 000 orang tentera dan mengarahkan Kim Yushin agar menyelamatkan Chunchu dan menghukum Pojang kerana kelancangannya itu.

Apabila Raja Goguryeo menyedari bahawa bala tentera dari Silla sedang berangkat menuju kerajaannya, beliau dengan segera membebaskan tawanannya itu. Kedua-dua orang Kim tersebut terus berkhidmat kepada Silla dan memberikan sumbangan yang besar dalam usaha penyatuan Korea sampaikan mereka meraih status legenda yang dikenang di Korea sehingga ke hari ini.

HUBUNGAN DENGAN TANG-CINA

Kerajaan-kerajaan yang berjiran dengan Silla masih lagi memiliki kekuatan yang mengancam kedudukan Silla (terutama Baekje) hinggakan pada tahun 643M, Ratu Seondeok mengambil keputusan untuk menghantar rombongan diplomatik ke Cina dalam rangka meraih bantuan daripada mereka.

Dinasti Tang-Cina (618-907M) melihat pergolakan yang berlaku di Semenanjung Korea itu sebagai sebuah peluang untuk mereka memasuki wilayah berkenaan dan meraih kepentingan tersendiri. Makanya, mereka dengan bersenang hati menubuhkan persekutuan dengan Silla dalam menangani dua kerajaan yang lain.

Silla dan Cina telah lama menjalinkan hubungan perdagangan. Pertukaran budaya turut dapat dilihat menerusi pengadaptasian adat-istiadat istana Tang di samping para pelajar dan ilmuwan Silla dihantar ke Cina untuk melanjutkan pengajian. Ratu Seondeok terus mengukuhkan lagi hubungan ini, namun bantuan yang diberikan Tang mempunyai harga yang perlu dibayar.

Walaupun Maharaja Taizong dengan murah hati menawarkan bantuan ketenteraan agar Silla dapat menundukkan musuh-musuhnya, terdapat satu persyaratan yang dikenakan. Ratu Seondeok perlu turun takhta dan membenarkan seorang putera Cina untuk memerintah Silla. Maharaja Tang mengatakan bahawa faktor yang membuatkan musuh-musuh Silla semakin menunjukkan belang adalah kerana pemerintah Silla merupakan seorang wanita.

Ratu Seondeok menolak persyaratan tersebut dengan bijak. Namun, beliau tetap berjaya meraih bantuan ketenteraan daripada Tang dan kedua-dua kerajaan itu membentuk bala tentera gabungan yang bakal menyerang Baekje dan Goguryeo.

Walau bagaimanapun, s3rangan tersebut tidak berjaya dan mereka ditewaskan oleh ketumbukan tentera Goguryeo yang dipimpin oleh panglima masyhur, Yang Manchun pada tahun 644M. Dekad berikutnya memperlihatkan bala tentera Tang ini mengalami tiga kekalahan sekaligus menuntut Silla agar menanti sehingga tahun 660M sebelum meraih kejayaan mutlak.

Sebuah lagi bala tentera gabungan Tang-Silla yang diperkirakan bersaiz lebih besar berbanding sebelumnya dibentuk dan pada akhirnya berjaya menghancurkan Baekje (660M) dan Goguryeo (668M).

SEBUAH KERAJAAN YANG MAJU

Di tanah airnya, polisi-polisi domestik Ratu Seondeok meraih lebih banyak kejayaan berbading polisi luar negaranya – sekaligus Kerajaan Silla mengalami kemajuan dalam kesenian dan keilmuan. Pemerintahan pusatnya semakin kukuh dan ajaran Buddhisme juga disebarkan secara meluas, terutama sekali apabila ajaran tersebut meningkatkan lagi aura kekuasaan kelas pemerintah Silla di samping berperanan menggalakkan lagi sokongan terhadap institusi monarki.

Ratu Seondeok juga memantau sendiri beberapa buah projek pembinaan semula, terutama sekali yang melibatkan kuil-kuil Buddha. Malangnya, kebanyakan kuil ini diperbuat daripada kayu dan oleh kerana itu ia tidak dapat berkekalan sehingga ke hari ini. Namun, sebahagian daripada batu-batuan pagoda mereka masih lagi wujud. Penubuhan sekolah-sekolah juga merupakan satu lagi sumbangan yang diberikan oleh Ratu Seondeok semasa pemerintahannya.

Salah sebuah struktur binaan masyhur yang wujud sejak zaman pemerintahan Ratu Seondeok adalah Balai Pencerap Cheomseongdae yang terletak di Gyeongju, ibu kota Silla. Memiliki ketinggian yang mencecah 9 meter, binaan ini berfungsi seperti jam matahari dan turut memiliki tingkap yang menghadap arah selatan – berperanan memantulkan sinaran matahari ke lantai di ruangan dalam pada setiap waktu. Ia mungkin merupakan sebahagian daripada kompleks binaan yang lebih besar – binaan yang menjadi simbol kemajuan ilmu sains dan astronomi. Ia merupakan balai pencerap tertua yang masih wujud di Timur Asia.

Bongkah batu yang membentuk menara ini memiliki 27 buah tingkat, simbolik yang mewakili status Ratu Seondeok sebagai pemerintah Kerajaan Silla yang ke-27. Tanpa disokong oleh sebarang bukti, sebahagian sejarahwan malah berpendapat bahawa seni bina bangunan tersebut yang berbentuk seperti botol adalah mewakili sisi feminin Ratu Seondeok sendiri, atau tidak pun binaan tersebut merupakan sebuah kuil yang didedikasikan kepada ratu itu.

KUIL HWANGNYONGSA

Satu lagi projek pembinaan penting yang siap semasa pemerintahan Ratu Seondeok adalah Kuil Buddha bernama Hwangnyongsa (Kuil Naga Mulia) yang terletak di Gyeongju. Projek ini sebenarnya telah pun bermula sejak pemerintahan Raja Jinheung (553M) lagi, tepat di lokasi di mana seekor naga berwarna kuning dipercayai telah muncul dan menjanjikan bahawa Kerajaan Silla akan menghapuskan musuh-musuhnya kelak.

Tapak kuil ini berukuran kira-kira 280 x 280 meter dan menyimpan sebuah patung Buddha yang besar, berkemungkinan setinggi 4 meter. Di bawah arahan Ratu Seondeok, sebuah pagoda sembilan tingkat turut ditambahkan pada binaan kuil tersebut. Pembinaan pagoda itu diselia oleh seorang sami merangkap Ketua Biarawan Kerajaan, bernama Jajang (atau Chajang, 590-658M) sambil pembinaannya pula dilakukan oleh ketua arkitek daripada Baekje yang bernama Abiji.

Selesai disiapkan pada tahun 645M, pagoda tersebut mungkin memiliki ketinggian yang mencecah 68-70 meter, sekaligus menjadikannya sebagai binaan tertinggi di Asia Timur pada waktu itu. Ciri sembilan tingkat pada bangunan tersebut menggambarkan sembilan buah kerajaan lain di Asia Timur yang dipercayai akan ditakluk oleh Silla kelak, termasuklah Jepun dan China.

Sebuah loceng gergasi, yang dikatakan seberat 300 tan dan berketinggian 3 meter, turut ditambahkan pada kuil itu pada tahun 754M. Namun, loceng tersebut tidak diwarisi sehingga ke hari ini.

Lebih malang lagi, kuil Hwangnyongsa dimusnahkan oleh Mongol pada tahun 1238M. Namun, tapak dan sebahagian batu-asas patung-patungnya masih kekal sehingga ke hari ini sekaligus membolehkan para pengunjung yang melawat tapak berkenaan untuk menggambarkan bahagian-bahagiannya yang hilang.

KEMANGKATAN RATU SEONDEOK DAN PARA PEWARISNYA

Ratu Seondeok mangkat semasa berlakunya sebuah pemberontakan yang dilakukan oleh bangsawan-bangsawan Silla. diketuai oleh Kim Pidam, pengerusi sidang pentadbiran bangsawan. Golongan bangsawan yang menerima sokongan daripada dinasti Tang ini tidak dapat menerima hakikat bahawa takhta Silla diduduki oleh seorang wanita. Mereka turut berpendapat bahawa pemerintah Silla perlu dipilih daripada kelas sosial yang luar daripada kelas sacred bone. Dalam erti kata lain, kelas sosial yang diduduki oleh mereka. dalam kalangan mereka.

Cubaan perampasan takhta ini berjaya dihentikan oleh golongan bangsawan yang bertaraf lebih rendah, diketuai oleh dua orang Kim yang disebutkan sebelum ini (Kim Yushin dan Kim Chunchu). Namun, Ratu Seondeok mangkat jua akhirnya – mungkin kerana beliau jatuh gering. Ratu Seondeok dimakamkan di pergunungan suci Nangsan, Gyeongju.

Kedudukannya diwarisi oleh seorang lagi ratu yang bernama Chindok (657-654M). Beliau mengikut jejak langkah Ratu Seondeok dalam soal pemerintahan dan membantu Silla untuk terus menguasai Semenanjung Korea.

Selepas Ratu Chindok mangkat, takhta Silla sekali lagi ditinggalkan dalam keadaan tiada pewaris lelaki yang sah daripada keluarga Kim yang berkelas sacred bone. Oleh kerana itu, setelah berlalunya pemerintahan dua orang ratu, sistem bone rank pun diubah-suai dengan penghapusan kelas tertinggi; sacred bone dan pemerintah kini dipilih daripada kelas sosial kedua.

Pemerintah yang menggantukan Ratu Chindok tidak lain tidak bukan adalah Kim Chunchu, yang menggelarkan dirinya sebagai Raja Muyeol. Beliau merupakan pemerintah Silla pertama yang tidak dipilih daripada kelas sosial yang sebenar (sacred bone). Puteranya pula adalah individu yang bertanggungjawab menubuhkan Kerajaan Silla Bersatu yang memerintah seluruh Semenanjung Silla sejak tahun 668M.

TERJEMAHAN:

Mark Cartwright. (14 Oktober 2016). Queen Seondeok. Ancient History Encyclopedia.
https://www.ancient.eu/Queen_Seondeok/


Kerajaan Aksum – Fakta Dan Legenda Kuasa Besar Milenia Pertama

Terletak di Tanduk Afrika, kerajaan Ethiopia purba yang bernama Aksum ini memainkan peranan yang signfikan dalam politik antarabangsa sekitar milenia pertama. Pada masa-masa kemuncaknya, wilayah kekuasaan Aksum terbentang luas meliputi Ethiopia, Eritrea, Sudan, barat Yaman, selatan Arab Saudi dan juga sebahagian Somalia moden. Walaupun sejarahnya hampir dilupakan sepenuhnya pada hari ini, sebutan-sebutan yang merujuk kepada tamadun dari Ethiopia ini boleh dilihat di dalam Al-Qur’an, Bible, Illiad karya Homer dan juga Divine Comedy karya Dante. Penyebutan yang merangkumi sumber yang luas sebegini mencerminkan besarnya kuasa dan pengaruh yang pernah dimiliki oleh Empayar Aksum.Terdapat sejumlah legenda menarik yang dikaitkan dengan kerajaan tersebut. Ibukotanya, yang juga dinamakan sebagai Aksum, dikatakan merupakan tanah tumpah darah bagi Ratu Saba’ yang masyhur. Malah, legenda turut menyebutkan bahawa Tabut Perjanjian Nabi Musa turut dibawa dan disimpan di suatu kawasan dalam kerajaan tersebut.

ASAL-USUL DAN PERKEMBANGAN KERAJAAN AKSUMMasyarakat tempatan Agaw dari Ethiopia utara mula menghuni dan mengembangkan kota Aksum sekitar tahun 400SM. Menjelang pertengahan kurun ke-2SM, Aksum telah pun membesar menjadi sebuah kerajaan yang dominan di rantau tersebut. Kejayaan ini sebahagian besarnya disumbangkan oleh transformasi maritim yang dilakukan oleh Empayar Rom. Berikutan kedudukannya yang cukup strategik di Laut Merah, ‘kerajaan ini (Aksum) berada di persimpangan tiga benua; Afrika, Arab dan Greek-Rom. Malah, ia juga merupakan kerajaan yang paling berkuasa yang terletak di antara Empayar Rom Timur dan Parsi.” (UNESCO)Tanduk Afrika merupakan sebuah kawasan yang sangat subur. Lantaran itu, tidak hairanlah sekiranya Aksum berupaya mengeksport pelbagai komoditi pertanian seperti gandum dan barli serta haiwan ternakan seperti biri-biri, lembu dan juga unta. Kerajaan ini turut diperkayakan dengan sumber emas, besi dan garam (komoditi yang sangat berharga pada waktu itu). Aksum juga menguasai perdagangan gading gajah yang dikeluarkan di Sudan. Sebagai pertukaran, ia membawa masuk cengkerang kura-kura, rempah-ratus, sutera, zamrud dan hasil-hasil tangan daripada Rom dan India. Peranan Ethiopia sebagai hub perdagangan pernah disebutkan di dalam sebuah buku catatan seorang pedagang Iskandariah pada kurun pertama Masehi, berjudul The Periplus of the Erythraean Sea.

LEGENDA-LEGENDA RATU SABA DAN DINASTI SULAIMANLegenda-legenda masyarakat Ethiopia menceritakan bahawa Aksum, ibu kota Empayar Aksum, merupakan kampung halaman Ratu Saba. Walaupun Ratu Saba hidup beberapa kurun sebelum berdirinya Kerajaan Aksum, raja-rajanya dari Dinasti Sulaiman mendakwa bahawa susur galur keturunan mereka berakar dari Ratu Saba’ dan Raja Sulaiman dari Israel.Kisah tersebut menyebutkan bahawa Ratu Saba bertemu dengan Raja Sulaiman di Jerusalem setelah mendengar perkhabaran tentang kebijaksanaannya. Apabila si ratu berada di sana, Raja Sulaiman berasa terpesona dengan kecantikan beliau. Tidak lama setelah mereka bersama, Ratu Saba pun mengandungkan anak mereka berdua. Anak ini bernama Ibn al-Malik, juga dikenali sebagai Menalik dan beliaulah individu yang dicatatkan oleh sejarah sebagai pengasas Dinasti Sulaiman. Raja-raja di Ethiopia, termasuklah raja-raja dari Empayar Aksum, mendakwa bahawa mereka berketurunan daripada Menelik.

ZAMAN EMAS KERAJAAN AKSUMKerajaan Aksum mencapai masa-masa perdananya pada kurun ke-3 hingga kurun ke-5 Masehi. Zaman keemasan tersebut bermula apabila Raja Ezana yang masyhur mengubah agama Kristian sebagai agama rasmi kerajaan itu pada tahun 324M. Bahkan, syiling-syiling yang dicetak di zaman pemerintahan Raja Ezana merupakan syiling pertama di dunia yang memiliki imej salib. Ezana turut bertanggungjawab menitikberatkan kepentingan dokumen-dokumen bertulis.

Lantaran itu, manuskrip-manuskrip ini dapat diwariskan dari generasi ke generasi dan memberikan pengetahuan yang banyak tentang Aksum. Dokumen-dokumen tersebut ditulis dalam bahasa asli Ge’ez, antara bahasa yang usianya menjangkau sekurang-kurangnya kurun ke-8SM. Sebahagian ilmuwan berpendapat bahawa berkemungkinan wujud scriptorium (sekolah penulisan) di utara Ethiopia, yang mana institusi ini membekalkan penulis-penulis untuk wilayah di rantau berkenaan, termasuklah di sekitar Lembah Nil.

Kerajaan Aksum mempunyai hierarki sosial yang kompleks dan bandar-bandarnya pula mempunyai corak susunan yang rumit. Susun lapis masyarakat Aksum terdiri dari golongan elit atasan seperti raja dan bangsawan, disusuli oleh golongan elit bahawan seperti bangsawan berstatus rendah, pedagang dan juga petani kaya. Lapisan terakhir dianggotai oleh orang awam seperti petani kecil, artisan dan pedagang.Ahli-ahli arkeologi pernah menemukan dokumen-dokumen pentadbiran dan makam-makam yang menunjukkan bahawa golongan elit Aksum menerima penghormatan yang tinggi semasa dikebumikan, merangkumi amalan pengebumian yang mewah dan juga pembinaan monumen peringatan yang dikenali sebagai stelae. Stelae yang berbentuk seperti menara atau obelisk ini dipenuhi dengan ukiran inskripsi. Selain itu, makam golongan elit Aksum juga mempunyai pintu-pintu batu dan jendela-jendela palsu. Stelae yang paling tinggi dicatatkan mencecah 100 kaki (30.48m)

AGAMA DALAM KERAJAAN AKSUMPada mulanya, agama Kristian hanya diamalkan oleh golongan elit. Ia tidak tersebar secara meluas kecuali pada lewat kurun ke-5 apabila mubaligh-mubaligh Kristian melarikan diri dari Empayar Rom Timur (Byzantium) dan mencari perlindungan di Kerajaan Aksum. Mereka turut diberikan izin untuk membawa dan menyebarkan agama baru. Para mubaligh ini berkumpul di Gereja Tewahedo Ortodoks Ethiopia memandangkan ia masih mengekalkan doktrin Monophsite.

Walaupun terdapat banyak empayar di Barat yang menerima agama Kristian pada kurun ke-5, perdebatan hangat seputar kedudukan Christ berlangsung hebat di pihak masing-masing. Monophysitism berpendapat bahawa Jesus Christ memiliki hanya satu sifat atau ciri yang mana ia adalah sintesis di antara ciri kedewataan dan kemanusiaan. Pandangan sebegini dianggap menyeleweng oleh Sidang Chalcedon pada tahun 451M.Rome dan Konstantinopel berpegang kepada doktrin dyophysitism, iaitu Jesus Christ mempunyai dua sifat – satu sifat kedewataan dan satu sifat kemanusiaan. Perdebatan ini, yang hampir dipengaruhi sepenuhnya oleh perseteruan politik dan budaya, membawa kepada perpecahan terakhir Gereja-Gereja Ortodoks Oriental dari Gereja-Gereja Ortodoks Timur dan Barat. Ia merupakan satu kesan yang sangat besar, di mana walaupun Empayar Aksum pada akhirnya runtuh, Gereja Tewahedo Orthodoks Ethiopia masih terus hidup dan menjadi sebuah aliran Kristian yang berkembat pesat – dianuti oleh sekitar 45 hingga 50 juta manusia di seluruh dunia.

ADAKAH TABUT PERJANJIAN NABI MUSA BERADA DI ETHIOPIA?Terdapat legenda yang menyebutkan bahawa wujud satu lagi perkaitan antara Aksum dan Israel, yang mana ia merupakan suatu perkaitan dalam hal keagamaan yang agak penting. Legenda menceritakan bahawa ketika Menelik tumbuh membsar, beliau pernah bertanya tentang siapakah bapanya. Selepas mengetahui bahawa bapanya adalah Raja Sulaiman, anak muda itu pun berjumpa dengannya. Menelik berada di samping Raja Sulaiman selama tiga tahun. Namun, beliau diminta untuk beredar atau menjauh selepas masyarakat Israel mengadu tentang kemiripan antara Menelik dan bapanya, yang mana hal ini seringkali membuat mereka terkeliru.Ketika Menelik beredar atau diusir, beliau ditemani oleh putera sulung paderi tertinggi, Azariah dan 1000 orang dari setiap 12 suku Isarel. Namun sebelum mereka beredar, Azariah bermimpi dan di dalam mimpi tersebut, beliau diminta supaya membawa bersama Tabut Perjanjian Nabi Musa. Oleh kerana itu, Azariah pun mengambil Tabut tersebut dari kuil yang menyimpannya, lalu menggantikannya dengan tabut salinan sebelum kemudiannya membawa Tabut yang asli itu pulang ke rumahnya. Sehingga ke hari ini, Tabut Perjanjian Nabi Musa diyakini terletak di suatu tempat di Ethiopia.APAKAH FAKTOR KETUMBANGAN KERAJAAN AKSUM?Sejarahwan tidak pasti apakah sebenarnya yang membawa kepada kejatuhan Kerajaan Aksum. Namun, terdapat beberapa faktor yang diperkirakan sebagai penyebab. Salah satu faktor yang menumbangkan Kerajaan Aksum mengambil tempat pada tahun 520M, tepatnya semasa Raja Kaleb memimpin sebuah kempen ketenteraan memerangi Raja Yahudi Himyar bernama Dzu Nuwas yang menindas orang-orang Kristian di Yaman.Walaupun bala tentera Aksum Berjaya memenangi konflik berkenaan dan menjamin keselamatan penganut Kristian di Yaman (setidak-tidaknya sehingga kemunculan Islam), tahun-tahun peperangan yang berlangsung panjang mengakibatkan berkurangnya perbendaharaan dan tenaga manusia Aksum. Selain itu, peperangan itu juga berkemungkinan menjadi punca kepada menularnya Wabak Justinian yang menimpa Ethiopia sekitar waktu yang sama. Wabak tersebut, yang menular di kebanyakan wilayah Empayar Byzantium pada kurun ke-6, diperkirakan sebagai wabak bubonik pertama yang pernah direkodkan sejarah.

Ibarat menuangkan minyak ke atas api yang marak menyala, musibah peperangan dan wabak yang menimpa Aksum disusuli oleh perluasan kuasa Islam yang bermula pada kurun ke-7 Masehi. Pada kurun tersebut, Islam dengan pantas tersebar ke seluruh Semenanjung Tanah Arab dan Afrika Utara. Pada rentang waktu antara kurun ke-7 dan kurun ke-8 Masehi pula, Aksum hilang penguasaan ke atas Laut Merah dan kebanyakan kawasan di sekitar Sungai Nil. Keadaan ini tidak hanya mengakibatkan ekonomi Aksum tersekat, malah ia juga memaksa kebanyakan penganut Kristian yang menghuni kota Aksum untuk berpindah lebih jauh ke kawasan pedalaman demi mendapatkan perlindungan.Mengakhiri segalanya, masyarakat Ethiopia diuji dengan perubahan cuaca yang berpanjangan. Populasi besar yang dimiliki oleh Empayar Aksum memberi kesan tekanan yang besar pada dataran Tigrinya, tempat di mana kerajaan tersebut mendirikan tapaknya. Hal ini pada akhirnya membawa kepada berlakunya bencana hakisan tanah. Sejarahwan berpendapat bahawa proses yang membawa kepada berlakunya bencana tersebut dipercepatkan lagi dengan penaruh taburan hujan sekitar 730-760M. Keadaan tersebut merencatkan kitaran musim dan keadaan di bumi Ethiopia tidak pulih kecuali pada kurun ke-9 Masehi.Walaupun mengalami keruntuhan yang dahsyat, kota Aksum masih lagi dihuni sehingga ke hari ini oleh 50 000 orang sekaligus menjadikannya sebagai kota paling tua yang secara berterusan diduduki di benua tersebut.

DIOLAH DAN DITERJEMAHKAN DARI:Kerry Sullivan. (13 April 2019). The Kingdom of Axum: Facts and Legends of a First Millennium Powerhouse. Ancient Origins. https://www.ancient-origins.net/ancient-places-africa/axum-legendary-kingdom-ancient-ethiopia-006720


Bagaimana Hallyu Wave Beri Impak Kepada Ekonomi Korea?

Gelombang hallyu, hallyu wave ataupun Korean Wave merupakan sebuah istilah yang telah dicipta oleh wartawan Beijing bagi menggambarkan kebangkitan industri hiburan dan kebudayaan Korea pada era 90an. .

Kebangkitan ini bermula dengan tindakan pantas kementerian kebudayaan Korea Selatan yang mahu membangunkan kembali budaya lokal mereka dengan penglibatan lebih 300 jabatan berasaskan budaya di seluruh Korea Selatan.

Impak pertama yang boleh dilihat adalah Korea Selatan berjaya menghasilkan filem berbajet besar pertama mereka iaitu Shiri.

Bermula dari situ juga K-drama berjaya menembusi pasaran China lantas merasmikan terus gelombang hallyu.

Antara kejayaan terawal gelombang hallyu adalah penghasilkan drama Winter Sonata yang berjaya menakluk pasaran Asia Tenggara, India dan Jepun.

Korea tidak memandang ke belakang lagi apabila terus mempromosikan budaya mereka bagi memberikan pulangan lumayan kepada ekonomi negara.

Buat pengetahuan anda semua, pemerintah Korea Selatan sekali lagi melabur dalam projek “K-Culture” yang dipimpin oleh “3.0 Hallyu Generation” bermula sejak 2012.

Impaknya boleh dilihat dengan kadar segera apabila lagu Gangnam Style dan drama My Love From The Stars telah berjaya membawa gelombang hallyu menakluki seluruh dunia.

Situasi itu membuatkan nilai eksport produk-produk berkaitan hallyu meningkat sebanyak 1 peratus.

Ianya telah memberikan kesan yang besar kepada sektor perniagaan apabila gelombang hallyu dapat menghasilkan $4.87 bilion setahun lantas memberi banyak peluang pekerjaan kepada rakyat.

Hallyu wave tidak terhenti setakat itu sahaja apabila industri hiburan berjaya menyumbang $9.48 bilion kepada ekonomi Korea Selatan ketika tahu 2018.

Malahan nilai eksport produk-produk berkaitan hallyu juga telah meningkat sebanyak 9.1 peratus berbanding tahun 2017.

Penyumbang terbesar kepada peningkatan tersebut adalah melibat beberapa industri seperti permainan video, muzik dan penyiaran yang bernilai $4.42 bilion.

Industri lain yang menyumbang adalah seperti pelancongan ($1.5 bilion), kosmetik ($1 bilion) dan makanan ($770 juta).

Memasuki tahun 2019, popularity BTS membuatkan kumpulan itu mampu memberi pulangan $4.65 bilion kepada ekonomi Korea Selatan.

Malahan, BTS sendiri menyumbang 0.3 peratus saiz keluaran dalam negara kasar (KDNK) Korea Selatan. Kumpulan ini dijangkan akan terus memberi pulangan sehingga $48 bilion kepada ekonomi Korea Selatan menjelang 2023.

Bukan itu sahaja, chaebol Korea Selatan juga turut mengambil kesempatan di atas kebangkitan gelombang hallyu bagi menjadikan produk mereka pilihan pelanggan.

Contoh terbaik adalah syarikat LG elektronik yang telah membawa artis Korea menjelajah dunia. Secara tidak langsung. Jenama syarikat mereka akan lebih terkenal dan mula digunakan oleh peminat fanatik artis Korea.

Persoalannya sekarang bagaimanakah industri hiburan Malaysia boleh mencontohi gelombang hallyu untuk mengeksport kebudaya negara kita ke luar?

Mungkin boleh bermula dengan kerjasama antara kementerian komunikasi dan multimedia (KKMM) dan kementerian pengajian tinggit (KPT) untuk menggunakan fakulti kebudayaan yang wujud di 20 universiti awam bagi memulakan kebangkitan.

Setelah tranformasi besar-besaran terhadap industri filem dan muzik terutamanya perlu dilakukan. Salah satunya adalah merapatkan jurang di antara arus perdana dan bawah tanah bagi menzahirkan kearifan tempatan.

Syarikat-syarikat besar di Malaysia juga harus memainkan peranan penting dalam meningkatkan lagi industri hiburan.

Mungkin di masa hadapan, kita dapat melihat Mydin dan Farm Fresh menaja beberapa kumpulan seperti Modread serta Oh Chentaku bagi melakukan konsert jelajah.

Artikel turut boleh dibaca di portal dan laman kewangan kami, The Outlook.


Pulau Kelapa Dan Cerita Asal Usul Kelapa Di Sarawak

KELAPA atau nyiur (bahasa Inggeris: Coconut) adalah salah satu tumbuhan pelbagai guna yang cukup terkenal seantero nusantara. Boleh dikatakan daripada pokok sehinggalah kepada isi buahnya sememangnya digunapakai di dalam setiap aspek penghidupan manusia.  Dan dari penghasilan produk kelapa juga turut menjadi asas kepada banyak menu-menu kita sebagai orang timur lebih-lebih lagi apabila berkata mengenai santan kelapa yang menjadi antara “wajib ada” kandungannya di dalam resipi-resipi masyarakat tempatan.

Asal Usul Kelapa Seantero Dunia

Berbicara dari konteks asal muasal pokok kelapa sehingga ke hari ini ianya masih lagi menjadi perbahasan pakar-pakar sejarah dan botani seantero dunia.  Ada yang mendakwa bahawa ianya berasal dari semenanjung Asia Tenggara manakala tidak kurang yang menyatakan bahawa ia berasal dari barat laut Amerika Selatan.

Dari segi penemuan arkeologi pula pernah ada rekod fosil ditemui di New Zealand yang menunjukkan pokok kecil serupa kelapa tumbuh di negara tersebut sejak 15 juta tahun yang dahulu.  Manakala penemuan fosil di Rajasthan, India pula membuktikan bahawa kelapa telah terlebih dahulu pernah tumbuh di negara tersebut iaitu lebih lama dari New Zealand.  Untuk kelapa yang tumbuh segar dan mekar di Kepulauan Hawai pula dinyatakan keberadaannya di kepulauan tersebut adalah secara sengaja dibawa dan seterusnya ditanam oleh orang Polinesia yang membawanya belayar dari tanah asal mereka di Pasifik Selatan.

Pulau Kelapa, Kepulauan Seribu, Riau

Pulau Kelapa, begitulah satu nama pulau yang merupakan salah satu gugusan pulau-pulau kecil yang menghiasi Kepulauan Seribu di Riau.  Dan dinamakan sedemikian rupa kerana di pulau inilah banyak ditumbuhi pohon-pohon kelapa berbanding kawasan nusantara yang lain.  Malah menurut cerita lisan, suatu waktu dahulu dikatakan pohon kelapa lebih banyak daripada manusia yang mendiami pulaunya.

Namun dek kerana banyaknya sumber ekonomi yang mampu dijana daripada keberhasilan kelapa maka Pulau Kelapa menjadi tarikan masyarakat untuk bermukim tetap di pulau tersebut.  Malah sehingga ke hari ini, Pulau Kelapa dihuni oleh pelbagai masyarakat majmuk seperti orang Betawi, Banten, Bugis, Jawa, Sumatera serta banyak lagi.

Penghijrahan beramai-ramai sebenarnya berlaku di ketika zaman kegemilangan kupra menjadi salah satu pemain ekonomi di rantau nusantara sehingga menyaksikan pelabuhan-pelabuhan di Pulau Kelapa terlalu sibuk dengan kapal-kapal saudagar yang datang untuk mengambil hasil kelapa di pulau tersebut.  Dan kedatangan saudagar-saudagar bukan hanya dari wilayah nusantara malah juga orang-orang Eropah.

Cerita Asal Usul Kelapa Di Sarawak

Mengikut satu cerita lisan yang telah didokumenkan oleh seorang penulis bernama Marican Salleh pada tahun 1958, masyarakat di Sarawak tidaklah mengenali apa itu pokok kelapa.  Malah kewujudan pokok mahupun buahnya langsung tidak diketahui sehinggalah ada satu cerita yang membenarkan ianya berlaku.

Al-sahibul hikayat suatu waktu dahulu iaitu sebelum kedatangan James Brooke ke Sarawak, ada seorang saudagar Sarawak yang sering belayar antara gugusan kepulauan di nusantara.  Nakhoda Selar begitulah namanya yang dikatakan sebagai orang Sarawak yang pertama mengetahui tentang kelapa.  Ini kerana diceritakan Nakhoda Selar yang sering singgah ke Pulau Kelapa di Kepulauan Seribu, Riau begitu tertarik dengan sumber ekonomi utama pulau tersebut.  Mungkin sebagai seorang saudagar, Nakhoda Selar mengetahui bahawa sekiranya kelapa mampu ditanam di Sarawak sudah tentu ianya akan memberikan keuntungan kepada penanamnya.

Hendak dijadikan cerita, pada satu hari ketika beliau melabuhkan bahteranya di laut Pulau Kelapa, beliau terlihat ada tiga biji buah kelapa sedang terapung-apung berdekatan bahteranya.  Dan tanpa berfikir panjang, beliau mengarahkan anak-anak buahnya untuk mengambil buah kelapa tersebut untuk dibawa pulang ke Sarawak.  Usai urusannya di Pulau Kelapa maka belayarlah pulang Nakhoda Selar dengan hasil perniagaan beserta dengan tiga biji kelapa yang ditemui itu.

Ketika hampir sampai di kawasan Tanjung Datu dikatakan cuaca tidaklah begitu baik maka Nakhoda Selar yang amat berpengalaman di dalam dunia lautan telah bertindak melabuhkan bahteranya berhampiran dengan Pulau Talang-talang kecil.  Suatu waktu dahulu bukan sembarangan orang yang berani untuk berbuat demikian kerana dikatakan Pulau Talang-talang penuh dengan unsur mistik dan paranormal.

Dalam pada itu turut diceritakan hanya seorang sahaja individu Sarawak yang berani untuk berulang-alik ke Pulau Talang-talang iaitu yang bernama Abang Pata.  Ini kerana Abang Pata mempunyai ilmu yang tinggi sehingga membenarkan beliau mampu untuk mengambil hasil-hasil telur penyu yang banyak di Pulau Talang-talang pada masa itu.

Melihat adanya bahtera yang berlabuh berhampiran Pulau Talang-talang telah menarik perhatian Abang Pata untuk mampir ke bahtera tersebut.  Salam perkenalan Abang Pata disambut dengan penuh hormat oleh Nakhoda Selar dan akhirnya mereka menjadi sahabat.  Dan dari penceritaan seorang sahabat yang sememangnya berpengalaman luas belayar ke negara orang menjadikan Abang Pata tertarik dengan cerita Pulau Kelapa dan produk kelapanya.  Oleh itu dari Nakhoda Selar jugalah tiga biji kelapa yang ditemui di laut Pulau Kelapa diberikan kepada Abang Pata untuk ditanam di Pulau Talang-talang.

Tujuh tahun kemudian barulah Abang Pata melihat tiga biji kelapa yang ditanamnya menjadi pohon kelapa yang tegak merimbun dengan buah-buahnya.  Dan dari situlah juga, Abang Pata menyedari bahawa kelapa sememangnya mampu memberi keuntungan kepadanya sebagai seorang pekebun.  Maka beliau berhasrat untuk menjadikan Pulau Talang-talang sebagai pusat penanaman kelapa di Sarawak pada masa itu.

Oleh kerana masih lagi dibelenggu oleh cerita mistik dan supernatural bahawa Pulau Talang-talang itu “keras” maka beliau memohon bantuan daripada Panglima Nawas.  Panglima Nawas adalah seorang Dayak Lundu yang juga cukup gagah serta terkenal dengan ilmu kebatinannya.  Beliau juga gah namanya sebagai salah seorang pahlawan kepada Raja Api dari Sematan.  Dan berkat pertolongan daripada Panglima Nawas itulah dikatakan segala sumpahan mistik dan supernatural yang berada di Pulau Talang-talang berjaya dihapuskan.

Apabila segala hal-hal negatif di Pulau Talang-talang berjaya diselesaikan menyaksikan Panglima Nawas dan Abang Pata sehati sejiwa mula menanam pokok kelapa secara banyak di pulau tersebut.  Dan bermula dari pulau inilah maka pokok-pokok kelapa mula ditanam di bahagian-bahagian lain di Sarawak seperti Sematan, Santubong serta tempat-tempat lain yang kita ketahui sekarang.

Begitulah ceritanya asal usul kelapa di Sarawak yang menurut riwayatnya berasal dari tiga biji kelapa dari Pulau Kelapa, Kepulauan Seribu, Riau.  Sungguhpun hanya cerita legenda mengenai kelapa namun ianya begitu unik dan menarik lebih-lebih lagi didalam menghubungkan ikatan kita di Sarawak dengan Kepulauan Riau yang sebenarnya dahulukala adalah sebahagian daripada jiran Borneo yang terdekat.

Hanya garis politik ciptaan Inggeris dan Belanda yang menyaksikan ianya menjadi Republik Indonesia memisahkan kita, namun dari segi masyarakat, sejarah serta tradisi mahupun cerita legenda kita masih berkongsi yang hal yang sama.

-HB-

#KamekSayangSarawakBah


14 Fakta Luar Biasa Mengenai Soviet Union Yang Korang Tak Tahu

Sebut saja Kesatuan Soviet, ramai membayangkan sama ada imej kereta kebal T-34, kek3j4man Joseph Stalin atau kem4l4ngan loji nuklear Chernobyl. Di sebalik semua ini, terdapat banyak fakta pelik bin ajaib yang menyelubungi negara itu yang bisa mengejutkan sesiapa yang mendengarnya.

Ingatkan orang Malaysia saja yang gilakan cerita Hindustan tetapi rupa-rupanya warga Soviet berkongsi minat sama. Bagi mereka, menonton filem-filem sebegini memberi peluang kepada mereka melepaskan diri daripada semua kesusahan yang membelenggu kehidupan mereka.

Dan mereka amat bersimpati dengan nasib India dari menuntut kemerdekaan daripada pihak British hinggalah pemecahan wilayah yang membawa kepada kewujudan Pakistan pada tahun 1947. Selain itu, tema kejayaan kebaikan ke atas kejahatan menjadi tema yang amat diminati warga Soviet dalam filem Bollywood.

Justeru, usah terkejut sekiranya bintang filem Hindustan popular di negara itu. Buktinya, pelakon legenda Rishi Kapoor bukan sekadar diminati di India tetapi diminati di Kesatuan Soviet.

Semua maklum apa yang berlaku di Chernobyl pada April 1986. Tetapi tidak ramai tahu negara terawal yang mengakui insiden ini bukan Moscow tetapi Sweden. Mereka mengetahui apa yang berlaku di Chernobyl selepas penggera radiasi mereka berbunyi. Selepas digesa menjelaskan apa yang berlaku, barulah pihak Soviet mengakui apa yang berlaku di Chernobyl.

Begitupun, selepas insiden tersebut, Soviet berm4t1-m4t1an menafikan apa yang berlaku dan menganggap apa yang diperkatakan itu sebagai satu penipuan. Tetapi pada akhirnya, Moscow terpaksa beralah dan mendedahkan kisah sebenar di Chernobyl selepas Stockholm mengugut memfailkan aduan kepada Pihak Berkuasa Tenaga Atom Antarabangsa (IAEA).

Selepas Vladimir Lenin meninggal dunia pada 21 Januari 1924, m4y4tnya diawet dan dipamerkan dalam sebuah makam di Red Square, satu bahagian saja yang hilang iaitu otaknya. Otak beliau disimpan di Institut Otak Moscow, sebuah institut kerajaan yang ditubuhkan untuk mengkaji sama ada otaknya menyumbang kepada kebijaksanaan Lenin.

Bagaimanapun, selepas menjalankan kajian berpanjangan, otak beliau biasa saja dan tiada ciri keistimewaan yang dimahukan para saintis. Selain otak Lenin, otak individu lain yang dikaji dan disimpan di situ ialah otak Stalin, otak sasterawan Vladimir Mayakovsky dan saintis Andrei Sakharov.

Sebelum Yuri Gargarin dihantar ke angkasa lepas dan mencipta nama sebagai manusia pertama di atmosfera, pihak Soviet perlu menguji terlebih dahulu sama ada tekanan atmosfera boleh dihadapi manusia atau tidak. Justeru, tugas berat ini disandang seekor anjing liar bernama Laika.

Laika diambil dari kawasan jalanan Moscow dan dipilih atas alasan anjing liar lebih tahan lasak berbanding haiwan peliharaan domestik. Begitupun, Laika kembali ke negeri cacing pada peringkat awal misi. Tetapi sumbangannya yang membuka jalan kepada penerokaan angkasa lepas menjadikan anjing itu sebagai ikon dalam kalangan warga Soviet.

Secara dasarnya, semua filem Barat dilarang ditayangkan di Kesatuan Soviet. Tetapi sebuah filem AS bernama The Grapes of Wrath (1940) arahan John Ford dibenarkan ditayangkan atas alasan ia memperjuangkan nasib pekerja di Barat terutama di AS.

Tetapi tidak lama selepas ia ditayangkan, kebenaran tayangan filem lakonan Henry Fonda itu ditarik balik oleh pihak kerajaan. Ini berlaku lantaran ramai orang Soviet merasa kagum walau sesusah mana pun warga AS, mereka masih berupaya memiliki kenderaan persendirian.

Bunker dan laluan rahsia tidak boleh dipisahkan dengan Kesatuan Soviet. Bagi warga Soviet, lambakan bunker dan laluan rahsia ini melambangkan paranoia yang membelenggu negara itu sebelum Tirai Besi tumbang pada tahun 1991.

Di Moscow misalnya, terdapat terowong bawah tanah yang menghubungkan Kremlin dengan stesen keretapi bawah tanah bagi membantu mereka melarikan diri. Di bandar pelabuhan Samara pula, sebuah bunker yang dibina pada tahun 1942 ditemui selepas kejatuhan Tirai Besi. Bunker ini boleh menempatkan 115 orang selama lima hari sebelum kehabisan bekalan oksigen.

Ramai mengenali Gorbachev sebagai pemimpin Kesatuan Soviet tetapi tidak ramai mengetahui sisi artistiknya sebagai penyanyi. Pada tahun 2009, beliau membikin sebuah album khas yang dikenali sebagai Songs for Raisa dan didedikasikan kepada mendiang isterinya itu. Ia dilelong dengan harga £100,000 dan ia disalurkan kepada badan amal yang mempromosikan kempen melawan kanser pada kanak-kanak.

P3r4ng Dingin menyaksikan persaingan sengit AS dan Soviet dalam banyak perkara termasuk perkara yang tidak masuk akal: siapa dapat menggali lubang paling dalam menembusi kerak bumi. Menjelang tahun 1994, Lubang Kola yang digali mereka merupakan lubang paling dalam di dunia ketika itu.

Lubang Kola yang terletak di Murmansk, Semenanjung Kola menembusi kerak bumi dengan ukuran panjang sejauh 12 km. Lubang ini kemudiannya menjadi bukti aktiviti hidupan biologi di bumi sudah berlangsung lebih dua bilion tahun.

P3r4ng Dingin menjadi saksi aktiviti perisikan membabitkan AS dan Soviet dengan kedua-dua pihak saling menghantar perisik atau menukar warga mereka sebagai aset pihak berlawanan. Kisah sebegini bukan sesuatu yang asing dalam dunia fiksyen seperti siri filem James Bond atau dua siri permainan Call of Duty iaitu Call of Duty: Black Ops dan Call of Duty: Black Ops – Cold War.

Bagi Jawatankuasa Keselamatan Negara atau KGB, mereka tahu rahsia mengesan aset perisikan Amerika di bumi Soviet iaitu ubat kokot pada pasport mereka. Bagi pemegang pasport Soviet, ubat kokot yang digunakan diperbuat daripada besi yang tidak berkualiti dan cepat berkarat.

Tetapi bagi pengguna pasport palsu, mereka menggunakan ubat kokot yang diperbuat daripada besi yang tahan karat. Jika ini dikesan oleh mana-mana aset KGB, maka aset AS perlu bersedia mengucapkan da svidaniya kerana identitinya telah diketahui. Jika bernasib baik, kem tahanan tetapi jika sebaliknya, empat gram plumbum (p3lvru).

Musim panas 1941 menyaksikan rejim Jerman yang diketuai Adolf H1tl3r melancarkan Operasi Barbarossa dengan harapan merealisasikan penaklukan ke atas Kesatuan Soviet atau Lebensraum (ruang kehidupan) untuk Germania impiannya. Tiga sasaran utama Barbarossa ialah Moscow (sasaran politik), Leningrad (kini St Petersburg) (sasaran ideologi) dan Ukraine (sasaran ekonomi).

Bagi mencapai matlamat mereka di Leningrad, t3nt3ra musuh mengepung kota tersebut selama 872 hari dari September 1941 hingga 27 Januari 1944. Kepungan dahsyat tersebut menyaksikan penduduk bukan saja perlu berdepan 4nc4man 4rt1l3ri t3nt3ra Jerman, malah mereka juga perlu berdepan isu kebvlvran dan k4n1b4lisme.

Berikutan dua isu ini, tidak hairanlah mengapa sekumpulan ahli botani yang bertanggungjawab menguruskan koleksi biji benih Soviet yang terbesar ketika itu lebih rela mengurung diri mereka daripada membenarkan penduduk atau t3nt3ra Jerman yang kelaparan masuk. Langkah berat ini terpaksa dibuat demi menjamin masa depan Kesatuan Soviet terutama dari segi pertanian.

Kepungan dahsyat ini menyaksikan 632,000 orang awam terbvnvh sama ada akibat s3r4ngan 4rt1l3ri, kebvlvran atau mangsa k4n1b4lisme.

Walaupun Kesatuan Soviet tumbang pada tahun 1991, nama domain internet mereka tetap wujud selama 15 tahun dalam dunia digital pada tahun 1990-an. Begitupun, yang bertanggungjawab memanjangkan hayat domain ini ialah penj3n4yah digital dan ia selalunya digunakan untuk aktiviti penipuan.

Semasa P3r4ng Dingin, Kesatuan Soviet memeta seluruh negara di dunia dengan perincian yang mengagumkan. Bagi penganalisis, peta sebegini jarang didapati dalam peta biasa kecuali peta yang digunakan untuk aktiviti ket3nt3raan. Ini termasuklah lebar kawasan jalan, jenis kilang dan jumlah kapasiti sesebuah jambatan. Begitu hebatnya peta yang dihasilkan mereka ia kini digunakan oleh pihak AS.

Sebelum trilogi The Hobbit dibikin oleh pengarah filem terkenal Peter Jackson, pengkarya seni Soviet sudah mengadaptasi novel karangan J.R.R. Tolkien itu ke layar perak lebih awal pada tahun 1985. Filem itu diberi judul Fabulous Journey of Mr. Bilbo Baggins, The Hobbit dengan kebanyakan pelakonnya direkrut oleh Teater Opera dan Balet Negara Leningrad.

Anda boleh menontonnya di pautan ini:

Coca-Cola menjadi minuman kegemaran warga Soviet dan Rusia hari ini terima kasih kepada tindakan pengeluar minuman bergas itu menyertai sebuah pameran di Rusia. Kisah ini pernah dinyatakan oleh penulis dalam sebuah artikel bertajuk Pepsi Dijadikan Alat Pertukaran Kapal P3r4ng Soviet:- https://www.thepatriots.asia/pepsi-dijadikan-alat-pertukaran-kapal-p3r4ng-soviet/

Tetapi cerita Coca-Cola di Soviet sebenarnya sudah bermula lebih awal menerusi pertemuan dua figura penting t3nt3ra Bersekutu dan Soviet semasa P3r4ng Dunia Kedua (WWII), Dwight Eisenhower dan Georgy Zhukov. Zhukov yang digelar Heinz Guderian versi Soviet amat meminati minuman itu selepas diperkenalkan oleh bakal Presiden AS itu.

Begitupun, atas sebab ideologi, beliau tidak mahu minum secara terang-terangan kerana Coca-Cola melambangkan ideologi ekonomi kapitalisme negara Uncle Sam itu. Justeru, Zhukov kemudiannya meminta pengeluar minuman bergas itu menghasilkan versi jernih khas untuknya. Ini bagi memastikan sesiapa saja yang melihatnya meneguk gelas menyangka ia vodka dan bukan Coca-Cola.

Menariknya, permintaan aneh jeneral Soviet itu berjaya dipenuhi mereka. Sebagai tukaran kepada permintaannya itu, Zhukov memastikan setiap lori yang membawa kargo Coca-Cola bergerak lancar tanpa perlu mengharungi sekatan jalan raya sekitar Eropah Timur dan Eropah Tengah semasa membuat penghantaran.

RUJUKAN:

Whalley, Z. (2018). 14 Unusual Facts About the Soviet Union. The Culture Trip.

Anda berminat membaca fakta-fakta mengenai Soviet Union? Kami nak cadangkan pembelian judul terbaru kami iaitu Soviet Union Di Hujung Jari yang boleh dibeli dengan Uthmaniyah Di Hujung Jari. Beli harga kombo dapat POS PERCUMA! Klik sini untuk pembelian atau terus klik gambar di bawah!


Melayu Bukan Pribumi Kerana Raja Dan Masyarakatnya Banyak Berdarah Campuran?

1. Buku ini diperoleh semasa kunjungan ke Buckingham Palace, London, pada bulan lepas. Buku ini menceritakan secara penuh latar belakang Raja-raja yang pernah memerintah England sejak dari zaman dahulu hinggalah monarki yang memerintah UK pada hari ini, lengkap berserta gambar dan ‘family tree’.

3. Menariknya, buku ini turut menceritakan kedatangan pendatang dari Jerman seperti suku Angles, Saxons dan Jutes yang menyerang selatan England dan kemudian mendirikan Kerajaan-kerajaan (Kingdoms) mereka sendiri, selain Kerajaan yang diperintah oleh Raja pribumi (natives) Briton. Raja pertama ‘King of the English’ iaitu King Egbert, sebenarnya adalah berdarah Saxon.

3. Sepanjang sejarahnya, Raja-raja yang memerintah England/UK juga terdiri daripada Raja-raja yang berasal dari luar Britain. Sebagai contoh, King Sweyn Forkbeard merupakan anak Harold Bluetooth, Raja Denmark. Sementara King George I berasal dari Hanover, Jerman, dan langsung tidak belajar untuk bercakap bahasa Inggeris. Monarki Windsor pada hari ini pula asalnya adalah Saxe-Coburg & Gotha dari Jerman.

4. Raja/Ratu England juga banyak berkahwin campur dengan pasangan yang bukan British. Sebagai contoh, King Edward I berkahwin dengan Queen Marguerite, anak King Philippe III, Raja Perancis. King James I pula berkahwin dengan Queen Anne, anak King Frederik II, Raja Denmark & Norway. Sementara suami kepada Queen Elizabeth II yang memerintah UK pada hari ini (ayah Prince Charles dan datuk Prince William) iaitu Prince Philip merupakan cucu kepada King George I, Raja Greece.

5. Namun begitu, masyarakat Britain amat-amat matang dalam menilai sejarah mereka. Biarpun kota London telah menjadi kota multi-etnik, tetapi tidak ada sesiapa pun yang mempertikaikan jati diri masyarakat Inggeris dan monarki mereka biarpun dari segi sejarah, masyarakat Inggeris pada hari ini secara amnya merupakan hasil percampuran antara pribumi Briton dengan pendatang Anglo-Saxons dari Jerman.

6. Bandingkan dengan sejarah negara kita. Amat pelik apabila sesetengah masyarakat di negara kita mentohmahkan sesetengah masyarakat Melayu semenanjung yang mempunyai percampuran darah dengan etnik-etnik Nusantara lain seperti Jawa, Bugis, Banjar, dan sebagainya sebagai pendatang dari luar. Sedangkan hakikatnya semua etnik-etnik ini adalah serumpun dengan penduduk di semenanjung Tanah Melayu. Garis sempadan politik moden yang memisahkan Malaysia dan Indonesia pada hari ini pula hanya mulai wujud selepas Perang Dunia Kedua.

7. Begitu juga dengan tindakan sesetengah pihak yang terlalu membesarkan kisah perkahwinan Raja-raja Melayu dengan puteri China, seperti di Melaka dan Brunei. Sedangkan adalah perkara biasa apabila ada Raja-raja Melayu yang memperisterikan bangsa asing seperti Turki, Siam dan Caucasian selain China. Anak-anak Raja Melayu ini tetap membesar sebagai seorang Melayu.

8. Begitu juga dengan tindakan sesetengah pihak yang menjadikan hal beberapa Kesultanan Melayu berdarah Bugis sebagai satu isu. Sedangkan perkara ini langsung bukan isu kerana Bugis juga sebahagian dari Nusantara dan serumpun dengan Melayu.

9. Sekiranya golongan rasis yang seringkali mempertikaikan jati diri Melayu dan monarki negara kita ini datang ke Britain, agak-agak mereka berani tak membuat perkara yang sama terhadap sejarah masyarakat Inggeris dan monarki British di sana?

Artikel ditulis oleh Ibnu Rusydi untuk The Patriots.


Kenapa Amerika Syarikat Sudah Tak Percaya Zelenskyy?

Rusia menyerang Ukraine demikian hari menggunakan justifikasi tentang NATO. Jadi Volodymyr Zelensky pun terima hakikat yang Ukraine tidak dapat masuk NATO (Carey, et al., 2022). Jadi ikut persepsi, Amerika Syarikat/NATO kelihatan takut pada Rusia. Namun hakikatnya, jauh sekali. Baru saja Amerika Syarikat bersetuju untuk terima pinangan Finland dan Sweden masuk NATO (Foran & Zaslav, 2022). Maka NATO menjauhi Rusia di Ukraine tetapi datang rapat dengan sempadan Rusia melalui Finland.

Itu bukan takut namanya. Tengok macam mana Amerika Syarikat selamba hantar Nancy Pelosi ke Taiwan, padahal tahu sentimen China macam mana. Punca Ukraine tidak dapat masuk NATO adalah kerana Ukraine sendiri. Dan sejak kebelakangan ini, Amerika Syarikat jarang menguar-uarkan pasal Volodymyr Zelenskyy. Sekali imbas kepimpinan Zelenskyy pun boleh nampak puncanya.

Pertama sekali, Zelenskyy berkuasa hampir sama macam Vladimir Putin. Pentadbiran beliau tanpa henti menutup media pembangkang atas alasan pro-Rusia (Mirovalev, 2021). Kalau setakat media saja, boleh fahamlah. Ini pergi haramkan parti-parti pembangkang, juga atas helah pro-Rusia (Quay, 2022).

Jadi tidak pelik apabila orang dalam White House sendiri berkata, “White House tidak percaya langsung pada Volodomyr Zelenskyy lagi jauh daripada apa yang media laporkan” (Cortes, 2022). Kalau ingin faham corak kepimpinan Putin, kalian dipelawa beli buku PUTIN: TSAR MODEN RUSIA. Dalam buku ini, banyak benda diterangkan yang akan bantu kalian faham pasal konflik Rusia-Ukraine ini. Link pembelian: https://bit.ly/3QrR4l1

Pada mata Amerika Syarikat, pentadbiran Zelenskyy pada mata dunia adalah “warriors of liberty” (pejuang pembebasan). Namun lain terhadap rakyat marhaen, ibaratkan autokrat yang terkepung diktator. Tidak lupa juga macam mana Zelenskyy pecat peguam negara dan ketua perisikan (Arhirova & Anna, 2022). Mungkin kerana kerja tidak bagus? Zelenskyy sendiri pergi buat penggambaran dengan pihak Vogue, bersama isterinya Olena Zelenska pada ketika negara berperang. Tengok tarikh pemecatan dan penggambaran nampak betul-betul pada hari sama.

Institusi Mengizinkan Pereputan Politik

Ukraine sebenarnya tidak pernah lari daripada korupsi kronik yang menyebabkan politiknya reput. Leonid Kravchuk merupakan Bapa Kemerdekaan Ukraine yang patutnya popular gila-gila. Namun Kravchuk dibenamkan dalam tempoh beberapa tahun sahaja, disebabkan persepsi negatif rakyat perihal korupsi (Dickinson, 2022). Naiknya pengganti Leonid Kuchma, Viktor Yuschenko, Viktor Yanukovych serta Petro Poroshenko sekalipun – isu rasuah tetap berleluasa.

Maka memang merepek sangat kalau fikir Volodymyr Zelenskyy akan kekal bersih. Barangsiapa sampai di tampuk penguasa, pasti akan turuti fitrah biasa. Kalau menara gading, gemilanglah negara tersebut… kalau loji najis, maka busuk habislah jawabnya. Pihak media CBS ada melaporkan pasal dana Amerika Syarikat yang disumbang untuk perjuangan Ukraine. Sebanyak $54 bilion diluluskan pihak White House – katanya 30 peratus saja betul-betul sampai yang mana selebihnya lesap entah ke mana. Walau bagaimanapun, CBS sendiri telah menurunkan laporan tersebut… entah betul; entah salah.

Namun perkara ini menunjukkan kedudukan Zelenskyy pada mata Barat. Apabila ingin beramal jariah, tiba-tiba duit lenyap entah ke mana katanya kos pentadbiran bagai. Siapa tidak marah? Agaknya ramai di Malaysia sendiri pernah kena sedemikian rupa. Cuma itulah – marah Barat pada Zelenskyy hanya sementara. Apa-apa hal yang terjadi pasti mereka akan sokong. Sekarang ini pun Zelenskyy sedang mempertimbang untuk haramkan bumi Ukraine pada warga Rusia selama 50 tahun. Dan beliau meminta Barat buat benda sama.

Sekurang-kurangnya perang ini mendedahkan wajah sebenar setiap pemimpin. Sedang mendedahkan, barangkali kerana ahli politik seperti semua tahu bertalam 14 muka sampai mana satu yang betul silap-silap mereka sendiri tidak tahu.

RUJUKAN:

Arhirova, H., & Anna, C. (2022, Julai 17). Ukraine’s Zelensky Fires Top Security Chief and Prosecutor. Time.

Carey, A., et al. (2022, Mac 16). Zelensky signals he doesn’te xpect Ukraine to join NATO anytime soon. CNN.

Cortes, S. (2022, Ogos 10). The Zelensky Narrative is Shifting. Newsweek.

Dickinson, P. (2022, Mei 12). Independent Ukraine’s first president Leonid Kravchuk dies aged 88. Atlantic Council.

Foran, C., & Zaslav, A. (2022, Ogos 3). Senate votes to ratify NATO membership for Sweden and Finland. CNN.

Mirovalev, M. (2021, Februari 5). In risky move, Ukraine’s president bans pro-Russian media. Al Jazeera.

Quay, G. (2022, Mac 21). Zelensky nationalizes TV news and restricts opposition parties. The Week.


Ali Salameh: Buruan Israel Yang Memperbodohkan Mossad

Ketika pendudukan British di Palestin berada di kemuncaknya pada akhir tahun 1940-an, pertempvran semakin sengit berlaku di antara kumpulan militia Palestin dan Yahudi. Setelah British meninggalkan Palestin, Per4ng Arab-Israel tercetus ekoran penubuhan negara baru Israel diumumkan pada bulan Mei 1948 dianggap sebagai provokasi yang serius.

Pada tahun 1950-an dan 60-an, ketegangan berterusan dan pasukan ‘fedayeen’ (pejuang berani m4ti) Palestin, yang kebanyakannya golongan pelarian, melancarkan ser4ngan ke atas Israel yang yang menyaksikan pertembungan kekuatan ketenteraan yang setara.

Golongan nasionalis Palestin termasuk Yasser Arafat, membentuk Gerakan Pembebasan Kebangsaan Palestin (PLO) pada 1959 – dan parti itu menjadi kuasa dominan dalam politik Palestin selepas Per4ng Arab-Israel 1967.

Ali Hassan Salameh bangkit menduduki kerusi barisan kepimpinan Parti Fatah pada tahun 1960-an dan 1970-an demi untuk menjadi salah seorang yang paling dipercayai oleh Arafat. Beliau juga mengasaskan kumpulan bersenjata Black September yang membunvh 11 orang atlet Israel di Sukan Olimpik Munich pada tahun 1972.

PEMBUNVHAN OLIMPIK MUNICH 1972

Operasi Munich merupakan tindakan protes terhadap pengecualian Palestin dari menyertai Sukan Olimpik, tap, mengapa hanya atlet Israel sahaja yang jadi sasaran Black September?

Ia bagi mengalihkan perhatian dunia terhadap perjuangan rakyat Palestin tentang isu orang Palestin yang ditahan tanpa keadilan di dalam negara Israel, tetapi Operasi Munich yang dilancarkan Black September dikatakan tidak bertujuan untuk membunvh tetapi untuk mengambil tebusan supaya mereka boleh menuntut pertukaran tahanan masing-masing.

Malangnya, operasi ini gagal berjalan seperti mana yang dirancang.

Kumpulan Black September membunvh dua atlet Israel di Olympic Village dan menculik sembilan lagi yang lain. Mereka menuntut pembebasan tahanan Palestin di Israel dan merancang untuk meninggalkan Jerman dengan tebusan yang mereka tuntut dibebaskan.

Tetapi Perdana Menteri Israel Golda Meir tidak akan berunding dengan orang Palestin, beliau berlepas tangan dan menyerahkan segala autoriti untuk merancang dan melaksanakan operasi itu di tangan pihak berkuasa Jerman yang tidak berpengalaman.

Pihak berkuasa Jerman meletakkan helikopter di pangkalan udara tentera sebagai memenuhi tuntutan Black September tetapi dalam diam merancang untuk menggagalkan cubaan melarikan diri oleh kumpulan itu.

Penembak tepat Jerman membunvh kesemua anggota Black September kecuali dua orang lagi yang kemudiannya bertindak membunvh kesemua sembilan orang tebusan Israel yang berada di dalam helikopter dengan bom tangan dan mesin-gun.

Selepas peristiwa itu, media Barat dan Israel mendamwa Ali Hassan Salameh sebagai dalang Operasi Munich. Sebagai seorang pemimpin Black September, dia pastinya turut terlibat, menurut bekas pegawai Fatah, Ghazi Al Husseini, beliau menegaskan bahawa memang Ali Salameh membantu gerakan itu melalui cara yang berbeza, seperti menyediakan latihan, tetapi dia bukan pemimpin tertinggi, dia tidak merancang operasi Munich.

Operasi Munich meletakkan kedudukan Ali Hassan Salameh di tangga teratas senarai orang paling dikehendaki oleh agensi perisikan Israel, Mossad. Mossad melancarkan misi yang bersiri dalam usaha membalas dendam terhadap PLO, termasuk ser4ngan terhadap kepimpinannya di Lubnan.

Operasi Mossad ini dikenali sebagai Operation Wrath Of God dengan objektif untuk membunvh individu-individu yang terlibat dalam pembunvhan atlet olimpik Israel di Munich itu.

Mossad menyer4ng dan membunvh 13 orang Palestin di Eropah, menurut wartawan Israel, Ronan Bergman. “Dan sudah tentu kemuncak usaha itu adalah Operasi Fardan, Operasi Spring Of Youth berhasil menembusi sempadan Beirut pada tengah malam dan menyer4ng tiga orang tokoh terkemuka Palestin di rumah mereka, ser4ngan ini menusuk tepat ke jantung kepimpinan PLO akibat kehilangan tokoh penting.

Tetapi mereka berterusan gagal untuk menghampiri Yaser Arafat, apatah lagi jika hendak membunvh Ali Hassan Salameh yang licik.

HUBUNGAN SULIT PLO-CIA

Ali Salameh adalah seorang tokoh berkarisma dengan citarasa tinggi yang hidup mewah dan cukup terpengaruh dengan budaya pop dan fesyen Amerika Syarikat, beliau juga memiliki paras rupa yang tampan dan menjadi kegilaan kaum wanita yang menganggapnya seperti seorang selebriti.

Ali Salameh berkahwin dengan seorang ratu cantik Miss Universe dari Lubnan yang cukup menawan. Wanita itu bernama Georgina Rizk. Salameh juga merupakan seorang politikus yang bijak dan ditugaskan oleh Arafat untuk mengetuai sebarang rundingan rahsia dengan lawan politik PLO.

Namun, rundingan yang dimaksudkan bukan hanya dilakukan dengan musuh politik PLO dan musuh dalam per4ng saudara Lubnan, tetapi dia juga ditugaskan untuk membentuk kesepakatan melalui dialog rahsia secara “pintu belakang” dengan orang Amerika di Beirut.

Kontak Amerika tersebut adalah agen perisikan CIA bernama Robert Ames. Ames sangat mahir dan sudah biasa dengan rantau ini, fasih bertutur dalam bahasa Arab dan beliau mengkaji kedua-dua belah pihak yang terlibat dalam konflik Israel-Palestin.

Dialog dengan Salameh berjalan lancar secara dua hala, dan kerjasama ini mungkin adalah satu-satunya saat dan peristiwa yang berlaku dalam sejarah dunia di mana pihak berkuasa Amerika Syarikat menzahirkan sokongan dan simpati ke atas perjuangan Palestin.

Hasil dari kerjasama sulit ini adalah Ali Salameh menjamin keselamatan warga Amerika Syarikat yang berada di Palestin sebagai balasan terhadap sokongan politik dan kewangan yang disalurkan Amerika Syarikat.

Walau bagaimanapun, ketika ditanya Israel berkenaan hubungan Amerika-Palestin, kerajaan Uncle Sam itu seringkali menafikan mereka ada hubungan sulit, sebaliknya mereka menegaskan bahawa apa sahaja yang dilakukan adalah demi kepentingan rakyat Amerika Syarikat yang berada di Palestin.

Gerakan membalas dendam yang dilancarkan oleh Israel diteruskan, Mossad benar-benar nekad mahu mengesan Ali Salameh hingga Ali dijadikan sebagai sasaran “kill on sight target”. Namun, Ali Salameh merupakan seorang yang sangat terlatih dan memiliki kemahiran yang tinggi dalam penyamaran hingga menyebabkan Mossad sering menerima maklumat yang salah.

OPERASI WRATH OF GOD MENCALAR REPUTASI MOSSAD

Dikatakan bahawa maklumat-maklumat yang memberi petunjuk atau mendedahkan kedudukan “Ali Hassan Salameh” sering diterima oleh Mossad namun semuanya menemui kebuntuan apabila Ali Salameh sering kali berjaya meloloskan diri, bahkan Mossad telah membunvh sasaran yang salah dan tidak berdosa kerana menyangka itu adalah Ali Hassan Salameh.

Tetapi apa yang Mossad gagal sedari ketika itu adalah kesemua maklumat yang diterima oleh Mossad itu sebenarnya datang dari Ali Hassan Salameh sendiri. Terdapat beberapa orang tokoh yang menjadi k0rban kesilapan Mossad dalam menapis maklumat hingga mencalar reputasi dan imej agensi perisikan Israel tersebut.

Kesilapan Mossad bermula dengan pembunvhan seorang ilmuan Palestin, Wael Zwaiter pada 16 Oktober 1972 atas alasan bahawa Zwaiter terlibat sebagai dalang plot Black September dan pernah didakwa merancang plot rampasan kapal terbang El Al. Tuduhan itu dinafikan sekeras-kerasnya oleh PLO memandangkan Zwaiter sendiri merupakan seorang yang anti-keganasan.

Kesilapan Mossad yang selanjutnya adalah pembunvhan Ahmed Bouchiki di Lillehammer, Norway. Menurut maklumat yang diterima melalui laporan perisikan, individu yang paling dikehendaki Israel sebagai dalang utama Black September, Ali Hassan Salameh berada di Norway.

Mossad gagal menyedari bahawa Ali Salameh itu sendirilah yang memberi maklumat tersebut kepada mereka hingga menyebabkan Mossad seumpama sedang diperbodohkan oleh Ali Salameh. Mossad terper4ngkap dalam jerat Salameh setelah mengesan seorang lelaki yang dikatakan Salameh namun sebenarnya lelaki tersebut hanyalah orang yang memiliki rupa yang mirip dengan Salameh.

Orang tengah yang menyalurkan maklumat Mossad menyangka Bouchiki ialah Ali Salameh itu adalah seorang warga Algeria bernama Kemal Benamane. Sebelum itu beliau berperanan sebagai kurier kepada Black September sebelum berpaling tadah dengan mengumpul dan menyalurkan maklumat yang diperlukan Mossad tanpa menyedari dia sedang dipermainkan Salameh.

Ketua operasi, Mike Harari percaya bahawa individu yang malang itu adalah Ali Salameh lalu segera menggerakkan pasukannya dan membunvh Bouchiki pada 21 Julai 1973. Bouchiki dibunvh ketika dalam perjalanan pulang dari panggung wayang bersama isterinya yang sedang sarat mengandung.

Tindakan melulu pasukan Mossad yang membunvh Bouchiki menarik perhatian pihak berkuasa Lillehammer kerana bandar itu telah bersih dari sebarang kes pembunvhan selama 40 tahun. Terdapat 15 orang ejen Mossad yang terlibat termasuk Harari, enam daripadanya berjaya ditahan pihak berkuasa di mana mereka mengesan “safehouse” yang dijadikan pusat operasi mereka dan dokumen perjalanan yang digunakan.

Ejen-ejen Mossad yang ditahan ini mendedahkan maklumat perisikan kepada pihak berkuasa Norway, di mana maklumat ini kemudian dikongsi dengan semua agensi perisikan Eropah yang lain lantas memaksa Mossad memanggil pulang hampir semua ejen-ejen yang menyamar. Bagi ejen yang terkandas, mereka terpaksa meninggalkan safehouse mereka, menukar nombor telefon dan mengubah kaedah operasi mereka.

Bagi ejen-ejen yang ditahan, mereka dibicarakan dan dihukum penjara antara setahun hingga enam tahun sebelum dihantar pulang ke Israel. Bagi Harari sendiri, dia berjaya melepaskan diri dan tidak pernah diekstradisi ke Norway.

Enam tahun selepas kegagalan operasi Mossad di Norway, Ali Salameh terus menjadi buruan yang penting. Ali menggunakan nama samaran sebagai Abu Hassan ketika itu. Beliau telah menjadi tokoh yang besar dan berpengaruh dalam gerakan PLO dan Black September.

Ketika Mossad tersilap menentukan sasaran hingga meng0rbankan nyawa yang tidak bersalah di Norway, Salameh sebenarnya turut berada di negara tersebut. Tetapi dia berjaya melarikan diri dari sasaran Mossad, setelah lolosan ini, Salameh kemudiannya menjadi semakin mahir menyembunyikan dirinya.

SEGALANYA TERDEDAH KERANA WANITA

Salameh memperoleh kepakaran dalam ilmu penyamaran dari seorang rakannya yang merupakan tokoh pengganas yang pandai menyamar dan melarikan diri, Carlos The Jackal.

Malangnya, Ali Salameh yang kita bincangkan ini bukanlah seorang pejuang nasionalis yang tegar seperti Yasser Arafat mahu pun Saddam Hussein. Tapi jika usia dia ditakdirkan panjang, fikiran penulis berimaginasi bahawa seandainya karier politik Ali Salameh mendapat pengaruh besar, mungkin dia akan jadi seperti Muammar Gadaffi.

Ali Salameh yang bertugas sebagai seorang “double agent” mewakili PLO atau Palestin dalam usaha membina hubungan dua hala yang sihat antara Palestin dan Amerika Syarikat, secara umumnya, merupakan seorang pemuda dari latarbelakang keluarga yang kaya.

Beliau seorang yang mengamalkan gaya hidup bebas, gemar berfesyen mengikut budaya pop Amerika dan suka berpesta. Paras rupanya yang tampan menyebabkan dia mudah didekati dan dikelilingi kaum wanita yang terpikat padanya.

Ali Salameh mula menunjukkan kelemahannya setelah dia kembali ke Beirut dan berkahwin dengan seorang gadis Lubnan, Georgina Rizak, yang pernah menjadi ratu cantik Miss Universe pada tahun 1971.

Populariti tinggi Georgina Rizak selaku isteri Ali Salameh menyebabkan Mossad akhirnya berjaya mengesan kedudukan sebenar Salameh. Mossad mula merancang satu operasi pembunvhan yang dirancang dengan teliti.

Untuk memasuki Beirut, ejen Mossad yang terdiri daripada pasukan lelaki dan wanita tidak mengalami banyak kesukaran. Malah untuk mengesan kediaman Salameh di sebuah apartmen adalah sangat mudah, mengikuti perkembangan isteri baru Salameh melalui media sebenarnya turut membantu Mossad.

Ternyata kali ini Ali Salameh dan pengawalnya pula gagal menghidu konspirasi ini. Mereka yang selama ini selalu berwaspada dan mencurigai sebarang ancaman, kali ini tidak menyedari bahawa seorang ejen wanita Mossad, Erika Mary Chambers, yang tinggal di seber4ng apartmen Salameh telah sekian lama mengawasi pergerakannya.

Erika, yang dikenali sebagai wanita comel yang meminati kucing dan suka melukis, sama sekali tidak mencerminkan sebarang ciri-ciri sebagai seorang ejen Mossad. Selepas Erika berjaya menentukan apa rutin dan laluan yang selalu dilalui Salameh, dia segera memanggil pasukan pembunvh Mossad untuk segera ke Beirut.

Dua kakitangan Mossad yang berkhidmat sebagai skuad pembunvh segera terbang ke Beirut. Ejen Mossad pertama yang tiba di Beirut pada Januari 1978 ialah Peter Sriver. Apabila dia tiba di Beirut, Peter yang memegang pasport Inggeris mengaku sebagai seorang perunding kejuruteraan British dan ahli perniagaan.

Peter kemudian tinggal di sebuah hotel dan menyewa sebuah Volkswagen yang kemudiannya berfungsi sebagai bom kereta. Sehari kemudian, ejen Mossad kedua, Ronald Kolberg, tiba di Beirut dan menggunakan pasport Kanada.  Dia tinggal di sebuah hotel yang tidak jauh dari tempat tinggal Peter. Tujuannya adalah untuk mengelakkan timbul situasi mencurigakan.

Selepas memasang kereta Volkswagen itu dengan sejumlah bahan letupan dan meninggalkan kunci kereta kepada Kolberg, Sriver segera terbang ke Lubnan menggunakan pasport bukan Inggeris. Kolberg yang menyewa kereta berbeza memandu ke hotel di mana Sriver tinggal, kemudian mengambil kunci Volkswagen dan memandu di jalan yang digunakan oleh Salameh untuk memandu.

Kolberg kemudian meletakan kereta Volkswagen yang sudah dipasang bahan letupan itu berdekatan pangsapuri Ali Salameh. Tanpa mengundang sebarang perhatian, Kolberg terus menghilangkan diri dengan menaiki teksi.

Pada 22 Januari jam 3:35 petang, Salameh yang memandu Chevrolet bersama-sama dengan empat orang pengawalnya menghentikan kereta mereka tepat di bahagian kanan bersebelahan dengan Volkswagen itu. Bom yang dicetuskan melalui gelombang radio itu menghasilkan letupan besar yang memvsnahkan Chevrolet itu bersama dengan penumpangnya.

Bukan hanya Salameh dan empat pengawal peribadi nya sahaja yang terk0rban, letupan itu turut membunvh empat orang awam termasuk seorang pelajar warga British dan seorang biarawati Jerman yang kebetulan sedang melintasi jalan tersebut, ia turut mencederakan 18 orang awam warga Lubnan dan Palestin.

Mossad dan rakyat Israel berpuas hati dengan kem4tian Ali Hassan Salameh yang dianggap sebagai klimaks pembalasan dendam terhadap keganasan yang dilakukan Black September. Namun Israel enggan bertanggungjawab terhadap kesilapan mereka yang meng0rbankan nyawa yang tidak berdosa di Norway sebelum itu.

Walaubagai mana pun, bagi mengelakkan isu tersebut dijadikan persepsi untuk membunvh karakter kerajaan Israel dan agensi Mossad, mengambil kira atas kecuaian yang berlaku di Lillehammer sebagai kekalahan dalam per4ng psikologi, Tel Aviv bersetuju memberi pampasan sebanyak $283 ribu kepada keluarga Bouchiki dan $118 ribu kepada anak lelaki Bouchiki dari perkahwinan terdahulu.

Gerakan Black September tidak terhenti setakat itu sahaja, ia bahkan menjadi satu momentum antarabangsa dalam beberapa siri keganasan global yang berlaku di seluruh dunia. Entah benar atau tidak, namun ser4ngan terhadap menara World Trade Centre di Amerika Syarikat pada 11 September 2002, yang memvsnahkan dua bangunan WTC berkembar di New York dikatakan memilih bulan September sebagai simbolik pembalasan dendam.

Hakikatnya, peranan Ali Salameh sebagai dalang Black September sebenarnya kecil sahaja. Ia kerana dalang sebenar kumpulan tersebut ialah seorang komander PLO bernama Mohammad Oudeh atau lebih dikenali sebagai Abu Dawoud.

Oudeh kembali ke Palestin pada tahun 1996 selepas termeterainya Perjanjian Oslo. Beliau telah menulis sebuah memoir yang mendedahkan peranan sebenarnya dalam Black September yang diterbitkan pada tahun 1999. Oudeh kemudian dikatakan menetap di Syria.

Manakala, Robert Ames, ejen CIA warga Amerika yang sebelum itu pernah bekerjasama dengan Ali Salameh di Palestin telah terk0rban dalam satu kejadian ser4ngan letupan berani m4ti ke atas kedutaan Amerika Syarikat di Beirut pada 18 April 1983. Ser4ngan ini meragut 63 nyawa dan mencederakan seramai 120 orang.

Ramai orang percaya bahawa jika Salameh masih lagi hidup pada masa itu, sudah pasti dia akan memperoleh maklumat rancangan ser4ngan itu dan melaporkannya lebih awal kepada kedutaan Amerika sekaligus menggagalkan ser4ngan itu. Apatah lagi, jika kedua-duanya (Ames dan Salameh) masih hidup, mungkin hubungan Amerika Syarikat dengan Timur Tengah sejak 40 tahun yang lalu juga akan sedikit berbeza berbanding dengan hari ini.

Kisah bersejarah ini diadaptasi dalam sebuah filem yang diarahkan oleh Steven Spielberg, filem bertajuk “Munich” itu diterbitkan pada tahun 2005 dengam menampilkan pelakon-pelakon terkenal seperti Eric Bana dan Daniel Craig.

RUJUKAN:


The Isolator Diciptakan Untuk Bagi Kau Fokus Buat Kerja!

saja perkara yang mengacau tumpuan seperti perlawanan bola sepak, kekasih hati dan bengang dimarahi bos atau pasangan. Bagi seorang pencipta pada 1925, dia percaya alat ini boleh menjadi solusi terbaik kepada gangguan tumpuan: The Isolator.

Semasa diperkenalkan dalam majalah Science and Invention tahun berkenaan, The Isolator dilihat cara terbaik mengekalkan tumpuan pemakainya. Ini kerana si pencipta percaya walaupun seseorang itu berada dalam ruang dalaman yang terasing, dia akan tetap terganggu dengan bunyi yang mengganggu tumpuan dan kreativiti mereka.

Topi keledar pertama The Isolator dibuat daripada kayu sebelum ditutup dengan gabus dan dilapik dengan felt. Pada bahagian mata pemakai, ia dipasang tiga lapis kepingan kaca dengan sesekat dipasang pada bahagian mulut. Sesekat membenarkan pemakai The Isolator bernafas tetapi menghalang bunyi keluar.

Walaupun The Isolator gagal menghalang sebahagian bunyi daripada mengganggu pemakainya, ia masih dianggap berkesan dengan keberkesanan sebanyak 75%. Antara sebab model awal ini berkesan kerana ia menggunakan kayu padu sebagai bahan binaan topi keledarnya.

Bagi menambahbaik keberkesanan The Isolator, penciptanya menghasilkan model kedua yang mengandungi ruang udara khas. Ruang ini menghalang bunyi sebanyak 90 hingga 95% daripada mempengaruhi si pemakai tetapi membuatkan si pemakainya merasa mengantuk. Sebabnya mudah, ruang khas ini mengakibatkan si pemakai merasa tidak cukup oksigen untuk bernafas.

Untuk mengatasi masalah tersebut, sebuah tangki oksigen kecil dipasang pada topi keledar itu. Dengan pemasangan tangki tersebut, si pencipta berharap ia dapat meningkatkan kadar oksigen diperlukan si pemakai semasa melakukan tugasnya. Begitupun, si pencipta terlupa mengambil kira kepentingan mengeluarkan karbon dioksida (CO2) semasa bernafas.

Menurut Dr Daniel Funnell, seorang pakar anestetik dari Hospital Medway, UK, manusia memerlukan aliran oksigen mencukupi untuk setiap nafas masuk ke dalam sistem yang dikenali sebagai Sistem Pernafasan Mapleson. Jika itu tidak berlaku seperti kes pemakai The Isolator, pemakai terpaksa menghirup oksigen dan CO2 serentak untuk nafas seterusnya. Ini mengakibatkan kadar CO2 dalam aliran darah bertambah dan berpotensi membawa ma.ut.

Selain itu, Dr Funnell turut mengenalpasti satu lagi masalah. Pemakai The Isolator perlu menggantikan tangki oksigen mereka sekiranya ia habis dan ia memakan kos yang banyak. Melihat kepada faktor-faktor ini, beliau menganggap ciptaan sebegini sebagai bermasalah, membuang masa dan membazir wang.

Di samping isu pernafasan, pengguna juga perlu berdepan dengan hakikat penglihatan mereka dihalang. Ini kerana kaca yang dipasang pada bahagian mata telah dicat dengan warna hitam. Selain itu, dua garisan mendatar turut diletakkan pada bahagian kaca dengan tujuan memastikan penggunanya mengalami penglihatan terowong. Pencipta melihatnya sebagai satu cara untuk menghentikan mata daripada diganggu perkara yang mengganggu perhatian seperti wanita cantik atau perokok.

Tak mahu terganggu? Mainkan saja senarai lagu pilihan anda bila bekerja atau belajar. Ia jauh lebih baik daripada ciptaan aneh ini!

RUJUKAN:

Funnell, R. (2021). In 1925, Inventors Created “The Isolator” To Increase Focus And Block Distractions. IFLScience.

Sumber gambar: Perpustakaan Universiti Syracuse


Kekalahan Napoleon Bonaparte Dalam Perang Albuera

Dentuman meriam pasukan Perancis menghentam permukaan tanah di medan perang Albuera. Gegak gempita suara teriakan para tentera dari kedua belah pihak mengegarkan lagi suasana pemandangan peperangan ini. Pasukan bersekutu yang terdiri daripada gabungan pasukan tentera dari negara British, Portugal & Sepanyol menyerbu dan menyerang pasukan Perancis sehingga menyebabkan pertahanan mereka hancur dan kacau-bilau.

• Perang Albuera adalah salah satu peperangan yang terjadi di dalam sebuah wilayah di Sepanyol yang bersempadan dengan negara Portugal & merupakan perang paling berdarah di dalam sejarah perang Napoleon.

Merupakan salah satu cabang perang dari peperangan Semenanjung ataupun ianya lebih dikenali sebagai ‘Peninsular War’.

• Ketika Leftenan Jeneral Viscount Wellington sibuk menghadapi peperangan dengan pasukan Perancis pimpinan Marsyal Massena di utara dalam peperangan Fuentes de Oñoro, Marsyal Beresford diperintahkan oleh Wellington untuk mempertahankan kota kubu Badajoz di Sepanyol dari serangan pasukan Perancis & menghancurkan garisan pertahanan pasukan Perancis yang bertahan di selatan.

Wellington memilih Albuera sebagai medan pertempuran menghadapi pasukan Perancis sambil mengepung wilayah Badajoz di selatan.

• Pada awal bulan Mei 1811 M, pasukan British & Portugal pimpinan Marsyal Beresford bertolak dari kota Seville, Andalusia & tiba di desa Albuera pada tanggal 15 Mei 1811 M.

Manakala pasukan Sepanyol pimpinan Jeneral Joachim Blake tiba di desa ini pada malam hari tanggal 16 Mei 1811 M.

• Pasukan bersekutu dipimpin oleh dua orang jeneral perang iaitu Marsyal Carr William Beresford dari pasukan British & Jeneral Joachim Blake dari Sepanyol dengan berkekuatan 32 ribu orang tentera gabungan dari negara British, Sepanyol & Portugis ( termasuk 2 ribu orang pasukan berkuda ) dilengkapi dengan 32 pucuk meriam.

• Pasukan Perancis pula dipimpin oleh Marsyal Soult dengan berkekuatan 23 ribu orang tentera Perancis ( termasuk 4 ribu pasukan berkuda ) dilengkapi dengan 40 pucuk meriam.

• Setelah 4 jam pertempuran tanpa henti, maka tentera bersekutu berjaya menguasai medan perang Albuera & memukul mundur pasukan Perancis.

• Pasukan Perancis menghadapi kekalahan yang teruk dengan jumlah pasukan yang terkorban di dalam perang ini mencapai sehingga 7,5 ribu orang tentera.

• Di pihak pasukan bersekutu, mereka kehilangan :

1) Pasukan British – Seramai 4,200 orang tentera.
2) Pasukan Sepanyol – Seramai 2,000 orang tentera.
3) Pasukan Portugal – Seramai 600 orang tentera.

• Walaupun pasukan bersekutu memenangi pertempuran ini tetapi kesan yang teruk menimpa pasukan British kerana mereka kehilangan sebahagian besar pasukan sehingga Leftenan Jeneral Viscount Wellington melaporkan :

“Another such battle will ruin us”.

• Pasukan Perancis pimpinan Maryal Soult berundur dari medan pertempuran menuju ke Seville dan membatalkan hasrat untuk mengepung kota kubu Bodajaz.

Pasukan British juga membatalkan hasrat untuk mempertahankan kubu Bodajaz kerana kekurangan kekuatan pasukan tenteranya.

Sumber Rujukan: A History of the Peninsular War, Volume IV by Sir Charles Oman, published by Greenhill Books.

Sumber gambar : Napoleon – Total War.

– TAMAT –